Haris Karagkounidis: Ιανουαρίου 2015\nΑνωτέρα Βία (Force Majeure)\nΠόσο θάρρος απαιτεί η παραδοχή μιας αντανακλαστικής λιποψυχίας; Μια από τις καλύτερες ταινίες μέχρι στιγμής της χρονιάς είναι η ανατρεπτική μαύρη κωμωδία «Ανωτέρα βία» του Σουηδού σκηνοθέτη Ρούμπεν Όστλαντ, η οποία θέτει υπό ριζική αναδιαπραγμάτευση όλες τις βεβαιότητες μιας οικογένειας πρότυπου.\nΣτην ιστορία λοιπόν, έχουμε μια τετραμελή οικογένεια που μπαίνει σε μια αναπάντεχη κρίση άνευ προηγουμένου ενώ απολαμβάνει ειδυλλιακές διακοπές στις γαλλικές Άλπεις. Αιτία, μια αποσοβημένη τραγωδία, όταν μια ελεγχόμενη, υποτίθεται, χιονοστιβάδα λίγο έλειψε να τους καταπιεί. Με διάθεση επιθετική και κοφτερή ο Σουηδός σκηνοθέτης επιτίθεται στην καρδιά της σύγχρονης δυτικής κοινωνίας, την πυρηνική οικογένεια, αποδομώντας ψευδαισθήσεις που πρώτα έχει φροντίσει να σπείρει ο ίδιος. Η ταινία χαρακτηρίζεται επίσης ως ένα ρεσιτάλ σκηνοθεσίας, με εξαιρετική χρήση της κάμερας και αψεγάδιαστη φωτογραφία.\nΑναρτήθηκε από Χάρης Καραγκουνίδης στις 4:18 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Ανωτέρα Βία κριτική, Κριτική, χιονονιστιβάδα Άλπεις\nΤο πρώτο συνδικάτο που επισκέφθηκε χθες το νέο υπουργό εργασίας για να διατυπώσει έστω και φιλολογικά τις απαιτήσεις του, ήταν φυσικά η ΑΔΕΔΥ. Ενώ την ίδια ώρα που ο Πάνος Καμμένος δηλώνει ότι ξεκινούν εκ νέου τα εξοπλιστικά προγράμματα (νέο χρέος), και την επομένη προκαλεί αναζωπύρωση της έντασης στο Αιγαίο, το οικονομικό επιτελείο της χώρας και ο νέος πρωθυπουργός διαπραγματεύονται με την άλλη πλευρά για την ακύρωση ενός μνημονίου, που η πραγματική του ισχύς έχει εκπνεύσει στις 31\_12, και την απομείωση ενός χρέους που έχουμε απέναντι σε λαούς ακόμη και φτωχότερους από εμάς. Μη με ρωτάτε λοιπόν αν είμαι με τον φτωχό Πορτογάλο ή με τον Έλληνα που συστηματικά φοροδιαφεύγει και παρακάμπτει κάθε αξιοκρατική διαδικασία για να στρογγυλοκαθίσει εφ όρου ζωής στη καμπούρα των κορόιδων, γιατί θα σας πω όλη την αλήθεια. Ότι εγώ, σ αυτή τη διαπραγμάτευση που γίνεται αποκλειστικά και μόνο για την σωτηρία του αθάνατου πελατειακού συστήματος και των ελίτ είμαι με τον Πορτογάλο, το Σλοβένο και το Λιθουανό, κι ας πρόκειται να επωμιστώ μαζί σας ένα χρέος που μας αφορά λιγότερο από πολλούς άλλους. Κι ας έχω χάσει τη δουλειά μου από αυτήν την υπόθεση που θα σφραγίσει τη χαμένη γενιά μας. Για μένα αυτό θα πει αριστερή συνείδηση.\nΑναρτήθηκε από Χάρης Καραγκουνίδης στις 5:25 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες αριστερή συνείδηση, διαπραγμάτευση με δανειστές, σχόλιο\nMortdecai (Ο κ. Μορντεκάι)\nΚοσμοπολίτικη κομεντί του Ντέιβιντ Κεπ που βασίζεται στον ομώνυμο χαρακτήρα της σειράς μυθιστορημάτων Mortdecai του Βρετανού συγγραφέα Κίριλ Μπονφιλιόλι, με πολύ αξιόλογο καστ ηθοποιών: Tζόνι Ντεπ, Γκουίνεθ Πάλτροου, Γιούαν Μακγκρέγκορ, Ολίβια Μαν\nΈνας σπάταλος, άτακτος και αδιόρθωτος έμπορος έργων τέχνης, με εκλεπτυσμένα γούστα και αξεπέραστη φινέτσα, που μοιάζει με καρικατούρα ξεπεσμένου μπον βιβέρ αριστοκράτη, προσπαθεί να ρεφάρει την πάγια χασούρα του, αναλαμβάνοντας να εντοπίσει έναν υπερπολύτιμο πίνακα του Γκόγια. Τα πράγματα, όμως, θα περιπλεχτούν ιδιαίτερα όταν στο παιχνίδι μπουν , Ρώσοι, Κινέζοι και οι Αγγλικές μυστικές υπηρεσίες.\nΗ ταινία δεν μου είπε πολλά πράγματα. Αν εξαιρέσεις μερικές έξυπνες ατάκες στις σκηνές όπου ο Τζόνι Ντεπ, λειτουργεί πολύ καλά με τον αφοσιωμένο βοηθό του, τον οποίο υποδύεται ο Πολ Μπέτανι και μια ιδιαίτερη υφή πολυτέλειας που δίνει ο φωτισμός της ταινίας, διαμορφώνοντας την εικόνα μ έναν παλιομοδίτικο αλλά, αρκετά ζωηρό τρόπο , νιώθεις ότι η ταινία του Ντέιβιντ Κεπ, αν και ικανοποιεί τις οπτικές μας ανάγκες, δεν πετυχαίνει υψηλές επιδόσεις στον τομέα της φαντασίας και των ιδεών.\nΑναρτήθηκε από Χάρης Καραγκουνίδης στις 8:04 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Γκουίνεθ Πάλτροου, Κριτική, Ο κ Μορντεκάι υπόθεση, Τζόνι Ντεπ νέα ταινία\nΜια σκελίδα την ημέρα την αγάπη κάνει πέρα (ΕΥΘΥΜΟΓΡΑΦΗΜΑ)\n(Ευθυμογράφημα) .Η είδηση, που μας έρχεται από τις Ηνωμένες Πολιτείες Αμερικής, είναι πραγματικά απίστευτη. Έπειτα από τριάντα χρόνια γάμου, άντρας παίρνει διαζύγιο, επειδή δεν αντέχει πλέον τη συνήθειά της γυναίκας του να τρώει μια σκελίδα σκόρδο την ημέρα. Βέβαια μια ιστορία παρόμοια είχα ακούσει κι εγώ για κάποιον στη Θεσσαλονίκη που είχε απειλήσει τη γυναίκα του πως αν δεν εγκατέλειπε την αγαπημένη της κρεμμυδοφαγία θα την απατούσε με την πρώτη τυχούσα." 'Η το κρεμμύδι ή εγώ της είπε" κι εκείνη η ξύπνια προτίμησε το κρεμμύδι. Τότε ο άντρας έκανε την απειλή του πράξη: Πήγε σ ένα σαντουιτσάδικο, στήθηκε σε μια άκρη και αφού χρειάστηκε να περιμένει κανά πεντάωρο τελικά την έπεσε στην πρώτη γυναίκα που παρήγγειλε ένα απ όλα χωρίς κρεμμύδι.\nΕτικέτες Ευθυμογράφημα, Κρεμμύδι σάντουιτς, μια σκελίδα την ημέρα, σκελίδα, σκόρδο\nΑρχή προβληματική και δύσκολη\nΤα πρώτα δείγματα γραφής μιας κυβέρνησης που κατέλαβε την εξουσία για να αντιμετωπίσει την ανθρωπιστική κρίση, που μαστίζει τη χώρα τα τελευταία χρόνια, διαφάνηκαν μόλις μέσα σε λίγες ώρες. Θεωρητικολογίες, ναρκισσισμός, εναλλακτικό life style. Αφορμή στάθηκαν οι βιαστικές και αλλοπρόσαλλες δηλώσεις των υπουργών της. Ανθρώπων που μάλλον πρώτα μιλάνε και μετά σκέφτονται. Δεν ξέρω αν επιβεβαιωθούν οι χειρότεροι φόβοι μιας κυβέρνησης που εξερχόμενη άφησε πίσω της σε κοινωνικό επίπεδο στάχτες και αποκαΐδια, αλλά η πρώτη εντύπωση για τη νέα κυβέρνηση είναι ότι έρχεται με πλήρη άγνοια κινδύνου για να καλλιεργήσει επαφές με τη γνωστή και περιφερόμενη πελατεία της χώρας και να αποτελειώσει την κατάσταση για τους υπόλοιπους. Δεκαπεντε χιλιάδες νέοι επιστήμονες περίμεναν το 2015 να διαγωνιστούν μέσω ΑΣΕΠ για μια θέση στο δημόσιο τομέα. Το όνειρο πολλών εξ αυτών μετατίθεται σε άγνωστο χρόνο. Για λόγους που ονομάζει ανθρωπιστικούς η κυβέρνηση προτιμάει να επαναστελεχώσει άμεσα το δημόσιο τομέα με 3.500 στον αριθμό καθαρίστριες, κηπουρούς, μάγειρες, διοικητικούς υπαλλήλους, σχολικούς φύλακες κα..\nΜια κυβέρνηση που δε μοιάζει να απευθύνεται ούτε σε ακροατήριο ανέργων, μιας και διώχνει με το καλημέρα επενδύσεις ούτε σε ιδιωτικούς υπαλλήλους μιας και γνωρίζει ότι η αύξηση του βασικού μισθού σ αυτή τη φάση όχι απλώς δε συνεπάγεται τόνωση της ενεργούς ζήτησης, αλλά μάλλον περαιτέρω αύξηση της ανεργίας και ταφόπλακα πάνω στις προσδοκίες των ανέργων να βρουν δουλειά. Δε φαίνεται όμως να απευθύνεται ούτε σε ελεύθερους επαγγελματίες και επιχειρηματίες μεσαίας κλίμακας, μιας και οι εξαγγελίες τους προς αυτούς υποστηρίζονται από ανυπόστατες πηγές χρηματοδότησης, αλλά ούτε και σε φοιτητές που ενδιαφέρονται πραγματικά για τις σπουδές τους. Σε ποιους απευθύνεται; Στους θιγμένους των πολιτικών της προηγούμενης κατάστασης που απέκτησαν κάποια συμβολική ισχύ.\nΗ επαναφορά δε με το καλημέρα του δικαιώματος του αιώνιου φοιτητή να επιβαρύνει με την παρουσία του τη δημόσια παιδεία συμβολικά βαρύνει την ατμόσφαιρα και δεν πρέπει να περάσει καθόλου στα ψιλά. Είναι απόφαση που συγκρούεται ευθέως με τη λογική του Αλέξη Τσίπρα να απευθύνει κάλεσμα επιστροφής στους επιστήμονες που διαπρέπουν στο εξωτερικό. Είναι απόφαση βγαλμένη από παλιά και αραχνιασμένα μυαλά που ενισχύει τις πιο βαριές προκαταλήψεις που έχει ο κόσμος για την Αριστερά.\nΑς μη βιαστούμε, θα πει κάποιος, να τους κρίνουμε. Ας τους δώσουμε τα εύσημα για την επαναφορά, αν υλοποιηθεί, του μέτρου της δωρεάν ιατροφαρμακευτικής περίθαλψης για όλους, Ας τους αφήσουμε να δούμε τι μπορούν να πετύχουν εκεί που απέτυχαν οι προηγούμενοι: στην καταπολέμηση της διαφθοράς, την αντιμετώπιση της υψηλής φοροδιαφυγής, την αξιοποίηση της λίστας Λαγκάρντ, τη δημιουργία ενός κράτους φίλου προς τον πολίτη , όχι αντιπάλου. Να διασφαλίσουν και τα υπόλοιπα, τα στοιχειώδη, όπως πληρωμές, μισθών, συντάξεων, υποχρεώσεων του κράτους, εκτός χρέους, που μάλλον τα θεωρούν όλοι αυτονόητα.\nΝα το κάνουμε, λοιπόν, σύμφωνοι. Να δώσουμε χρόνο ικανό για να δούμε που το πάνε. Αρκεί να δούμε δείγματα και λόγων και γραφής. Δείγματα που θα δείχνουν ένα δρόμο προοπτικής και για τους υπόλοιπους. Αυτούς που καλώς ή κακώς εξαρτώνται από την τύχη του ιδιωτικού τομέα. Γιατί η ανθρωπιστική κρίση δεν έπληξε πρωτίστως τα σύμβολά της, ώστε να σπεύσουμε αποκλειστικά και μόνο στην αποκατάσταση των αδικιών εναντίων τους. Έπληξε κυρίως αυτούς που δεν είχαν καμιά σχέση με τις αιτίες που τη δημιούργησαν.\nΝα δώσουμε όλοι πίστωση χρόνου, γιατί όχι. Τι καλύτερο έχουμε να κάνουμε. Αρκεί να δούμε μια κυβέρνηση που κατανοεί την πραγματικότητα και δεν αναλώνεται σε επίπεδο συμβολισμών και φαντασιώσεων. Μια κυβέρνηση που συνειδητοποιεί ότι ο πλούτος αυτός που δήθεν θέλει να φορολογήσει έχει ήδη κάνει φτερά και αυγατίζει σε φορολογικούς παραδείσους.\nΑρκεί να δούμε μία κυβέρνηση, με μία, άντε δυο φωνές. Όχι αυτό το διαγωνισμό επιπολαιότητας και κακοφωνίας για το ποιος θα διώξει περισσότερες δουλειές, που επικρατεί σήμερα. Αρκεί να μην πιστεύουν ότι η εντολή που τους έδωσε ο λαός είναι ελευθέρας να κάνουν ότι έχουν στο κεφάλι τους.\nΟ προηγούμενος πρωθυπουργός αποχωρώντας έκανε ένα από τα χειρότερα λάθη του.\nΥπερμεγενθύνοντας χονδροειδέστατα τη διάσταση του κινδύνου κατά τη διάρκεια της προεκλογικής περιόδου μετέτρεψε την προπαγάνδα του φόβου σε μια καρικατούρα του αισθήματος. Το αποτέλεσμα, ήταν εξαιρετικά ανατρεπτικό: να κατέβει ο λαός στις κάλπες δίχως να σταθμίσει για την επιλογή του, κινδύνους υπαρκτούς, λογικούς, φυσιολογικούς. Κινδύνους, των οποίων η γνώση σε κρατάει σε διαρκή εγρήγορση. Μια έγνοια του κινδύνου που σου επιτρέπει να αντιληφθείς ότι ο θρησκόληπτος που πιστεύει ότι όλα θα πάνε καλά όταν τηρήσουν οι άνθρωποι τα προτάγματα του ευαγγελίου κι ο Λαφαζάνης που πιστεύει το ίδιο επειδή θα υλοποιηθούν οι ιδέες του είναι η ίδια όψη ενός νομίσματος χωρισμένη στα δύο.\nΕτικέτες Άρθρο, κυβέρνηση ΣΥΡΙΖΑ, Λαφαζανης δηλώσεις, πελατειακό κράτος\nΔον Κιχώτης (του Μιχαήλ Μπουλγκάκοφ-Mikhail Boulgagov)\n«Αν στερήσεις από έναν άνθρωπο τις ψευδαισθήσεις του είναι σα να τον σκοτώνεις. Την άποψη αυτή διατύπωσε ο Αύγουστος Στρίνμπεργκ στη «Σονάτα των φαντασμάτων» για να μιλήσει για το τέρας του ορθολογισμού που κυνηγάει να ξεριζώσει το όνειρο όπου το συναντήσει. Ο Δον Κιχώτης του Μπουλγκάγκοφ είναι μια διασκευή του επικού μυθιστορήματος του Θερβάντες, γραμμένη στα 1938, λίγο καιρό πριν απ το θάνατο του συγγραφέα. Ζώντας μέσα στην απόλυτη απομόνωσή του από το σταλινικό καθεστώς ο Μπουλγκάκοφ αιτείται ανεπιτυχώς την φυγή του προς το εξωτερικό. Μη βλέποντας τις απόπειρές του να ευοδώνονται ο συγγραφέας του «Ο Μαιτρ και η Μαργαρίτα» καταφεύγει σ αυτό που ξέρει να κάνει καλύτερα . Τη φανταστική διαφυγή δια της συγγραφή ενός έργου.\nΟ δικός του Δον Κιχώτης έχοντας λοξοδρομήσει προς το όνειρο αναζητά το βάθος μιας ποιητικής διαδρομής. Όμως έχει να αντιμετωπίσει τους «ορθώς σκεπτόμενους» που θέλουν να του στερήσουν το οξυγόνο και να τον επαναφέρουν στο δρόμο του ορθολογισμού. Τελικά, ο Δον Κιχώτης ξεριζώνεται από την ουτοπία του και οδηγείται προς την ηθική και φυσική του εξόντωση.\nΣτην παράσταση που ανεβαίνει στο ΚΘΒΕ σε σκηνοθεσία Γιάννη Λεοντάρη η σκηνή επεκτείνεται σε ολόκληρο το θέατρο, καθιστώντας το κοινό συμμέτοχο σε μια ιστορία που εξελίσσεται παντού.. Ο θίασος των ηθοποιών βρίσκεται σε διαρκή κίνηση και ένας κύκλος στη μέση ακριβώς της σκηνής θυμίζει συνεχώς το μεγάλο δίλλημα στη σκοτεινή αυτή αλληγορία: Μέσα ή έξω;\nΑναρτήθηκε από Χάρης Καραγκουνίδης στις 3:44 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Δον Κιχώτης (του Μιχαήλ Μπουλγκάκοφ-Mikhail Boulgagov), Θέατρο Θεσσαλονίκη, ΚΘΒΕ παραστάσεις, Κριτική\nΣυνοπτική ιστορία ελληνικής κρίσης (ΕΥΘΥΜΟΓΡΑΦΗΜΑ)\nΕυθυμογράφημα. Σ ένα κατάμεστο λεωφορείο κάποιοι την αμολούν. Τυχαίνει μάλιστα να είναι αυτοί που αισθάνονται σα στο σπίτι τους, επειδή έχουν αποκτήσει κάρτα απεριόριστων διαδρομών. Τότε ο οδηγός ακινητοποιεί αμέσως το λεωφορείο και ζητά από όλους τους επιβαίνοντες να το εγκαταλείψουν προκειμένου να ανανεωθεί ο αέρας. Όταν αυτό γίνεται ο οδηγός παρακαλεί προκειμένου να ανεβούν ξανά μόνο οι μισοί επιβάτες ώστε να διασφαλιστούν μέχρι το τέλος της διαδρομής ανθρώπινες συνθήκες μεταφοράς. Έπειτα ακολουθεί το εξής: Όσοι έχουν την κάρτα απεριόριστων διαδρομών διαμαρτύρονται για την ταλαιπωρία εντόνως και καταφέρνουν τελικά να είναι αυτοί που θα επιβιβαστούν εκ νέου. Οι υπόλοιποι θα πρέπει να περιμένουν για το επόμενο λεωφορείο, αν και όποτε περάσει.\nΑναρτήθηκε από Χάρης Καραγκουνίδης στις 6:37 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Ευθυμογράφημα, κυβέρνηση ΣΥΡΙΖΑ, λεωφορείο κόσμος\nΛίγο πριν πηδηχτούμε απ το παράθυρο( ΕΥΘΥΜΟΓΡΑΦΗΜΑ)\nΕυθυμογράφημα. Όταν θες κάτι πολύ-λόγου χάρη ένα ρουσφέτι που σου έταξε κάποιος υποψήφιος του ΠΑΣΟΚ ή της ΝΔ-όλες οι δυνάμεις του σύμπαντος συνωμοτούν για να αλλάξει η κυβέρνηση.\nΑναρτήθηκε από Χάρης Καραγκουνίδης στις 6:42 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Ευθυμογράφημα, Κοέλιο όταν θέλεις κάτι πολύ\nΔεξιών Κιχώτης εναντίον αριστερόμυλων (ΕΥΘΥΜΟΓΡΑΦΗΜΑ)\nΕυθυμογράφημα. Έξω από το σπίτι του σταματάει ταξί, τον αφήνει στο Σιδηροδρομικό Σταθμό Θεσσαλονίκης.\nΠαίρνει λεωφορείο μέχρι το αεροδρόμιο Μακεδονία. Ανεβαίνει στην πτήση για Αθήνα. Βγαίνει από το Ελ. Βενιζέλος, παίρνει ταξί μέχρι το σταθμό του Μετρό.\nΑνεβαίνει στο Μετρό και μετά παίρνει τον προαστιακό μέχρι τον Πειραιά. Παίρνει ταξί κατεβαίνει στο λιμάνι. Ανεβαίνει στο πλοίο αποβιβάζεται στο Ρέθυμνο. Παίρνει ταξί μέχρι τα ΚΤΕΛ. Μετά παίρνει το Λεωφορείο και κατεβαίνει στο Ηράκλειο.\nΑπό εκεί παίρνει δεύτερο λεωφορείο μέχρι τον Άγιο Νικολάο και μετά ναυλώνει ένα ταξί για να φτάσει στο ορεινό χωριό Ζάκρος, που βρίσκεται το πατρικό του. Φιλάει τους γονείς του σταυρωτά και τρώει κάτι στο πόδι προτού φύγει βιαστικός για να ψηφίσει.\nΣτο εκλογικό κέντρο συναντά μια ουρά πενήντα ατόμων. Περιμένει υπομονετικά , κι όταν έρχεται η σειρά του διαπιστώνει ότι έχει ξεχάσει την ταυτότητά του στο πατρικό του. Παίρνει ξανά ταξί, γυρίζει στο πατρικό του, παίρνει την ταυτότητά του και επιστρέφει.\nΤώρα όμως δίνει πραγματική μάχη με το χρόνο. Φτάνει στις επτά ακριβώς και ο δικαστικός αντιπρόσωπος του απαγορεύει να ψηφίσει. Εκείνος κάνει σαματά, και ο δικαστικός αντιπρόσωπος αναγκάζεται να ζητήσει τη γνώμη του εισαγγελέα. Ο εισαγγελέας τηλεφωνεί στον αντιπεριφερειάρχη, εκείνος στον περιφερειάρχη και ο περιφερειάρχης στον υφυπουργό. Κανένας δεν μπορεί να αποφανθεί σχετικά με το αν τελικά ο πολίτης έχει δικαίωμα να ψηφίσει στις επτά και δέκα δευτερόλεπτα. Τελικά ο υφυπουργός καταφέρνει να βρει στο τηλέφωνο τον υπουργό, που στέλνει εγκύκλιο με την οποία επιτρέπει στον πολίτη να ψηφίσει. Τότε ο πολίτης υψώνει προς το δικαστικό αντιπρόσωπο το μεσαίο δάχτυλο του χεριού του και μπαίνει μέσα στο παραβάν.\nΕκεί ξεσκαρτάρει ένα ένα τα ψηφοδέλτια, βρίσκει αυτό του ΛΑΟΣ και ψηφίζει, Γιώργο Καρατζαφέρη για να ανακόψει την πορεία του ΣΥΡΙΖΑ προς την εξουσία.\nΑναρτήθηκε από Χάρης Καραγκουνίδης στις 1:15 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες δον κιχώτης εναντίον ανεμόμυλων, Ευθυμογράφημα, ορεινά χωριά κρήτης, ορεινή Κρήτη\nΤο κλούβιο αυγό γέννησε την κότα\nΟι πιο δογματικοί άνθρωποι που κυκλοφορούν μεταξύ μας είναι απαλλαγμένοι από κάθε είδους ιδεολογία. Αντιπαραβάλλετε, λοιπόν, ένα θρησκόληπτο μ έναν ορκισμένο εχθρό του και θα δείτε δύο άτομα βυθισμένα στην ίδια σχεδόν προκατάληψη. Αυτή που γεννάει την κότα, η οποία γεννάει το αυγό. Το αυγό που γεννάει τη Δημοκρατία, που είναι το πολίτευμα του μέσου όρου. Του μέσου όρου που αν δεν βάλουμε όλοι μαζί ένα χεράκι να τον ανεβάσουμε μια στάλα θα γεννάει διαρκώς την ίδια προκατάληψη και την ίδια αποστροφή για την πραγματικότητα. Αύριο λοιπόν, δεν κρίνεται τίποτα. Αλλά, εκεί που κρίνονται όλα είναι στον τρόπο με τον οποίο μιλάμε στα παιδιά.\nΑναρτήθηκε από Χάρης Καραγκουνίδης στις 1:34 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες σχόλιο, το αυγό γέννησε την κότα\nO Αόρατος Κουμπαράς\nΤι σχήμα δώσαν άραγε σ αυτόν τον κουμπαρά\nνα μοιάζει με γουρούνι ή με κωλομπαρά;\nπου αποταμιεύουνε τον πλούτο τον κρυφό;\nτον πλούτο τον αδούλευτο, τον πλούτο τον τυφλό\nΠου δεν φορολογείται πουθενά στον κόσμο αυτό\nπου ελεύθερα κινείται και σπέρνει φονικό;\nπου φτιάχνει κρίσεις άγριες και πόλεμο γεννά\nκι ο κόσμος πάντα στρέφεται στον βιαστή ξανά\nο κουμπαράς ο αόρατος μας βάζει σε δουλειά\nκαι να πληρώνουμε γι αυτόν αντάλλαγμα ζητά\nαν θέλουμε να έχουμε σχολεία και γιατρό\nνα δώσουμε χρωστούμενα, να κόψουμε λαιμό\nΝα είναι σε παράδεισο, στημένος σε βουνό;\nκι αντί για Άγιο Πέτρο παλιό να έχει υπουργό;\nο κουμπαράς ο αόρατος παντού έχει οπαδούς\nπου πολεμούν του κουμπαρά τους άπιστους εχθρούς\nΕτικέτες κουμπαράς, μαύρο χρήμα, Στίχοι, φορολογικοί παράδεισοι\nαδύνατο σημείο δε θα του βρεις\nΕκεί που αποτύχανε χιλιάδες κεραυνοί\nΕπιτέλους, βγάλτε το σκασμό\nΤους καταλαβαίνεις από χιλιόμετρο. Σε πλησιάζουν με γαλιφιές, με προσποιητά χαμόγελα και σε ρωτούν πως τα πας με τη δουλειά. Εσύ δε λες πολλά γιατί δεν έχεις πράγματα να μοιραστείς μαζί τους. Αλλά ούτε και αιφνιδιάζεσαι από το γεγονός ότι θυμήθηκαν στην προεκλογική περίοδο να ρωτήσουν κάτι για σένα. Μετά σε ρωτούν τι θα ψηφίσεις. Αν δεν τους αποκλείσεις κάθετα το ενδεχόμενο να ψηφίσεις ΣΥΡΙΖΑ, σου το ξεφουρνίζουν απευθείας: Ότι αν δεν έχεις κάποιο «δικό» σου υποψήφιο (ακούτε; Δικό σου) υπάρχει ένα πολύ καλό παιδί, ένας φίλος τους που κατεβαίνει υποψήφιος με το ΣΥΡΙΖΑ, ο οποίος έχει βοηθήσει πολύ κόσμο στο παρελθόν. Αλλά η στιγμή που καταλαβαίνεις ότι αυτός ο άνθρωπος σε θεωρεί εντελώς μαλάκα είναι όταν σου λέει, ότι ο υποψήφιός του, ο οποίος είχε υψηλόβαθμη θέση σε δημόσιο οργανισμό, αποχώρησε από το ΠΑΣΟΚ, επειδή διαφώνησε με την υπογραφή του μνημονίου.\nΕίναι αλήθεια ότι είχανε σωπάσει από καιρό. Περίπου , από την περίοδο των αγανακτισμένων που τους έβλεπες να ουρλιάζουνε στους δρόμους, να σκίζουνε τα ιμάτια τους στα ιντερνετικά φόρουμ, να ωρύονται και να αρνιούνται προτού αλέκτωρ λαλήσει ότι ήταν και παραμένουν καλογυαλισμένα γρανάζια αυτού του απαράδεκτου μηχανισμού. Μετά να καλούν τη σιωπηλή πλειοψηφία να συμπαραταχθεί μαζί τους, να γίνει ασπίδα για τα προνόμιά τους. Άλλωστε, γι αυτούς, ήταν και είναι πάντα ένα απροσδιόριστο και ασαφές ΠΑΣΟΚ, που έφταιγε για όλα τα δεινά. Λες και το ΠΑΣΟΚ δεν ήταν αυτοί που το στήριζαν με όλες τους τις δυνάμεις για σκοπούς προφανείς, ιδιοτελείς.\nΘα μου πεις τώρα έχουν αυτοί καμιά ανάγκη από κανένα ΣΥΡΙΖΑ; Αφού οι περισσότεροι τους είναι ήδη μόνιμοι, ακλόνητοι στις θέσεις τους, καλά δικτυωμένοι και δεν τους λείπει πια σχεδόν τίποτα, για να δικαιολογήσουν την γκρίνια και τους αφορισμούς τους εκτός από το να τους αφήσουν ήσυχους να μην κάνουν τη δουλειά τους.. Άλλωστε, δεν ακούς τίποτε άλλο από το στόμα τους παρά κουβέντες για αποσπάσεις, μετατάξεις, μεταθέσεις, μόρια, γραφεία, περιφερειακά, διαδημοτικά, αιρετούς, σταθερούς, συμβούλια, πρωτοβάθμιες, δευτεροβάθμιες, τριτοβάθμιες. Ένα ολόκληρο σύμπαν διαδικασιών μέσα στο οποίο κάποιοι πορεύονται εκ του ασφαλούς και κάποιοι άλλοι σε αναγκαστική εξάρτηση και συναλλαγή με το σύστημα. Και τελικά έχοντας πείσει τον εαυτό τους ότι δεν υπήρξαν ποτέ μέρος του προβλήματός , να συνεχίζουν να κάνουν τη δουλίτσα τους, να μεγαλώνουν τα παιδάκια τους, και να περνούνε μια χαρά, κι ας μη το παραδεχτούνε ποτέ, η ειλικρίνεια, άλλωστε, δεν ήταν ποτέ της μόδας. Και μεταξύ Candy Crush Saga και ανόητων βίντεο , να ρίχνουν και κανένα καλό βρίσιμο σε κάποιον από τους παλιούς ευεργέτες τους, να λένε και μια καλή κουβέντα για τους καινούργιους που βρίσκονται προ των πυλών. Όχι, είναι αλήθεια ότι δεν έχουνε πια ανάγκη από κανένα ΣΥΡΙΖΑ , τουλάχιστον όχι αυτοί που τρέχουνε να μαζέψουν τα ψηφαλάκια. Η αλλαγή έχει φροντίσει μια χαρά γι αυτούς και τώρα η ελπίδα πρέπει να φροντίσει για τα παιδιά τους, αυτό είναι το ζήτημα. Αλλά πείτε μου, αλήθεια. Ποιος δε θα ήθελε για υπουργό προιστάμενο ή διευθυντή του έναν πρώην Πασοκτσή νυν Συριζαίο;\nΊδια και απαράλλαχτα είναι τα πράγματα και από δεξιά. Εκείνοι πια έχουν αποθρασυνθεί εντελώς και κινδυνεύοντας να συντριβούν στην ιδεολογική έδρα τους, προσπαθούν τώρα να πείσουν την ίδια την ιστορία ότι ο λαϊκισμός και το πελατειακό σύστημα ξεκινάει στην Ελλάδα επί Ανδρέα Παπανδρέου. Λες και πρωτύτερα οι πολιτικοί έλεγαν την αλήθεια στο λαό και οι υπάλληλοι διορίζονταν με αξιοκρατικές διαδικασίες στο δημόσιο. Η μια γελοιότητα πίσω από την άλλη. Συν του ότι εκείνοι ως κυβερνώντες κρατούν στα χέρια τους και το μαχαίρι και το πεπόνι των ρουσφετιών και μοιράζουνε αυτή τη στιγμή στο λαό τους από υποσχέσεις για επιδοτήσεις και χρηματοδοτήσεις νεοφυών επιχειρήσεων, μέχρι μεταθέσεις, προσλήψεις, θέσεις εργασίας στον ιδιωτικό τομέα, και συμμετοχές σε επιδοτούμενα προγράμματα του ΟΑΕΔ.\nΓι αυτό, επιμένω: Ας κάνουν όλοι τους ότι πρόκειται να κάνουν, αλλά επιτέλους ας βγάλουν το σκασμό, ως μια μικρή ένδειξη κατανόησης προς ένα αόρατο τμήμα του λαού που όχι απλώς δεν ενστερνίζεται την ελπίδα, αλλά θρηνεί.\nΕτικέτες Άρθρο, εκλογές 2015, λαϊκισμός πότε ξεκινάει, Νέα Δημοκρατία, ΠΑΣΟΚ, ΣΥΡΙΖΑ\nΗ Αόρατη Πορεία\nΉταν η ώρα που έκλεινε η αγορά και όλοι οι Θεσσαλονικείς που διαθέτουν αυτοκίνητο είχαν ξεχυθεί, βιαστικοί και ανυπόμονοι στους δρόμους, για να καταλάβουν κάθε ελεύθερη σπιθαμή ασφάλτου, στην Εγνατία, την Τσιμισκή τη Λ. Νίκης, παντού.\nΠριν περάσουν μερικά λεπτά από το σύνθημα για την κατάληψη των δρόμων, η Μητροπόλεως, που με είχε οδηγήσει η διάθεσή μου για περπάτημα, έπηξε. Τότε,από την πλατεία ελευθερίας ως την Μητρόπολη, το να λεωφορείο κολλούσε πάνω στο άλλο, τα αυτοκίνητα σα να είχαν μπει στην πρέσα, μη αφήνοντας περιθώριο όχι για κίνηση μα ούτε για ανάσα.\nΚαι ξαφνικά εκεί που ήμουν αγκυροβολημένος στο ύψος του Ολύμπιον γυρίζω το κεφάλι μου και βλέπω μια διμοιρία των ματ να ανεβαίνει προς τα επάνω την Αριστοτέλους. Μια φωνή ακούστηκε να λέει ότι έχει πορεία κι ότι η τροχαία εξέτρεψε την κίνηση.\nΑνεβαίνω κι εγώ την Αριστοτέλους και βγαίνω στην Εγνατία. Πέρα ως πέρα ο δρόμος ήτανε άδειος, κόκκινα λαμπάκια αναβόσβηναν στην αρχή και στο τέλος του. Βλέπεις, δεν είναι καθόλου συνηθισμένο γεγονός το να γίνεται πορεία μεσούσης μιας προεκλογικής περιόδου και αυτό είχε εξάψει τη φαντασία όλων μας.\n-Ποιοι κάνουν πορεία; Άρχισε να αναρωτιέται ο κόσμος. Ρωτάμε ένα περιπτερά και μας λέει ότι ο δρόμος έχει κλείσει εδώ και κανά μισάωρο, αλλά η πορεία ακόμα δεν είχε περάσει.\nΚάποιοι από τους καταστηματάρχες επιβεβαιώνουν ότι ο δρόμος έχει κλείσει για να περάσει η πορεία.\nΜετά ρωτάμε τους αστυνομικούς, αυτοί θα ξέρουν, σκεφτόμαστε, αλλά ούτε κι αυτοί έχουν ιδέα.-Κλείσαμε το δρόμο επειδή έχει πορεία, λένε.\nΚαθίσαμε εκεί στο ένα πεζοδρόμιο της Αριστοτέλους μπας και λυνόταν το μεγάλο μυστήριο. Ποιοι είναι αυτοί που κάνουν πορεία και σε πόση ώρα επιτέλους θα περάσουν;\nΜα πέρασε σχεδόν μιάμιση ώρα που τριγυρνούσαμε σε όλη την περιοχή και δεν είχαμε δει ούτε δείγμα από διαδηλωτή.\nΞαφνικά, βλέπουμε μερικά αυτοκίνητα από το βάθος του δρόμου να έχουν μπει στην Εγνατία και να τη διασχίζουν. Μικρά σταγονίδια φωτός που μεγαλώνουν όσο μας πλησιάζουν.Σιγά σιγά η κίνηση άρχισε να πυκνώνει, οι περιφερόμενοι πολίτες άρχισαν να στοιβάζονται ξανά στα πεζοδρόμια, οι καταστηματάρχες να μπαίνουν στα καταστήματά τους, οι περιπτεράδες να εξυπηρετούν το κοινό τους. Καταλαβαίνουμε ότι η αστυνομία είχε λύσει την κορδέλα ασφαλείας από τις κολώνες και είχε παραδώσει ξανά στα τροχοφόρα το δρόμο.\n-Γιατί παραδίδετε το δρόμο στην κυκλοφορία ενώ ακόμη η πορεία δεν έχει περάσει; ρωτάει κάποιος έναν αστυνομικό.\n-Επειδή μας ειδοποίησαν ότι η πορεία έχει ήδη τελειώσει, απαντάει ο αστυνομικός.\n-Ποια πορεία έχει τελειώσει; Εμείς δεν είδαμε κανένα να περνάει.\nΟ αστυνομικός όμως είχε ήδη καβαλήσει τη μηχανή του και συνόδευε την κλούβα των ΜΑΤ ως την αφετηρία της, ενώ ο ερωτών έχασκε με ανοιχτό το στόμα.\n-Ε, λοιπόν, είναι απίστευτο. Όχι μόνο το ότι δεν είδαμε καμιά πορεία, αλλά κυρίως ότι ο κόσμος που βρέθηκε εκείνη την ώρα στους γύρω δρόμους έδειχνε να συνεχίζει κανονικά τη ζωή του, χωρίς να νοιάζεται ή να αναρωτιέται για τίποτα.\n-Για ποιο λόγο να έχει κλείσει κοτζάμ δρόμος χωρίς να έχει περάσει τελικά η πορεία; Για πιο λόγο να έχει ανοίξει ξανά όταν δήθεν η πορεία έχει τελειώσει; Κανείς δεν ενδιαφέρθηκε να μάθει.\nΟύτε γιατί έκλεισε ο δρόμος. Ούτε γιατί άνοιξε. Ούτε και φυσικά για το ποιοι συμμετείχαν σε μια τέτοια πορεία χωρίς να έχουν γίνει αντιληπτοί από κανέναν. Αδιαφορία,λοιπόν, αν ήταν οι υπάλληλοι των σούπερ μάρκετς. Αν ήταν όσοι μοιράζουν φυλλάδια στο δρόμο. Οι καθαρίστριες των οικοδομών ή οι υπάλληλοι των βιοτεχνιών. Οι εργαζόμενοι που δεν δικαιούνται να αρρωστήσουν. Οι γυναίκες που σχεδόν τους απαγορεύθηκε να κάνουν οικογένεια. Αν ήταν οι άνεργοι άνω των σαράντα, των πενήντα. Οι Υπάλληλοι σε πολυκαταστήματα. Οι Ιατρικοί επισκέπτες. Οι σερβιτόροι και οι σερβιτόρες. Οι υπάλληλοι σε γυμναστήρια, σε κέντρα αισθητικής. Αν ήταν όσοι αδυνατούν να απεργήσουν. Όσοι δεν εκπροσωπούνται από κανέναν στο κοινοβούλιο. Όσοι δεν μπορούν να διατρανώσουν τα αιτήματά τους. Όσοι δεν έχουν πια αιτήματά. Όσοι μετράνε τη ζωή τους, μέρα μέρα, μήνα-μήνα. Αδιαφορία για το ποιοι τελικά ήτανε αυτοί που συμμετείχαν στην αόρατη πορεία.\nΑναρτήθηκε από Χάρης Καραγκουνίδης στις 5:51 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Θεσσαλονίκη πορείες, πορεία στη Θεσσαλονίκη, Χρονογράφημα\nΟυδέν προσωρινότερο του... προσωρινού (ΕΥΘΥΜΟΓΡΑΦΗΜΑ)\nΕυθυμογράφημα. Ιδιοκτήτης ταβέρνας καλεί έμπειρο σερβιτόρο να αντικαταστήσει για τρεις ημέρες ένα νωχελικό υπάλληλό του που παίρνει άδεια προκειμένου να βοηθήσει κάποιον υποψήφιο βουλευτή ενόψει των επερχόμενων εκλογών. Ο έμπειρος σερβιτόρος ενθουσιάζεται με την ιδέα: Πιστεύει ότι αυτή είναι η ευκαιρία της ζωής του και είναι σίγουρος ότι με τη δουλειά του θα αναγκάσει τον εργοδότη του να τον κρατήσει για πάντα στην ταβέρνα.\nΚαι πράγματι είναι καταπληκτικός. Η ταχύτητά του, η ευστροφία του, η επαφή του με τους πελάτες είναι στοιχεία που δε τα βλέπεις συχνά. Επάνω στη δουλειά του ο άνθρωπος είναι πέρα από κάθε λογική. Σερβίρει ταχύτατα, αντιμετωπίζει με εκπληκτική διπλωματία και ευγένεια τα παράπονα των πελατών, κάνει υπολογισμούς, πλένει, καθαρίζει, ακόμα και να μαγειρεύει ξέρει και μάλιστα συνταγές που οι επαγγελματίες μάγειρες αγνοούν. Επίσης, δουλεύει σχεδόν 14 ώρες την ημέρα, μιας και έχει αναλάβει ακόμα και την τροφοδοσία της ταβέρνας, πηγαίνοντας από νωρίς το πρωϊ να ψωνίσει στη λαχαναγορά, μετά στην ιχθυαγορά , και τέλος σ έναν δικό του κρεοπώλη που φημίζεται για τα αγνά προϊόντα του.. Κι όταν τελειώνουν οι τρεις ημέρες ο υπάλληλος είναι βέβαιος ότι έχει περάσει με επιτυχία τις εξετάσεις που έδωσε κι ότι ο εργοδότης του θα εκτιμήσει όλες εκείνες τις αρετές που κατάφερε να ξεδίπλωσει κατά το συγκεκριμένο διάστημα.\nΑντίθετα, ο προσωρινός εργοδότης του, του πληρώνει τα συμφωνηθέντα και τον αποχαιρετά, λέγοντάς του ότι αν τον ξαναχρειαστεί θα τον φωνάξει. Και πάνω σε μια έξαρση καλοσύνης και ενδιαφέροντος του δίνει και την κάρτα του υποψήφιου βουλευτή που έτρεξε να βοηθήσει ο βασικός του σερβιτόρος, λέγοντάς του ότι αυτός θα μπορούσε να του βρει δουλειά σε κάποια ταβέρνα. Ακόμα και στη δική του, μάλιστα.\nΑναρτήθηκε από Χάρης Καραγκουνίδης στις 2:28 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες βουλευτές και ρουσφέτια, Ευθυμογράφημα, ουδέν μονιμότερο του προσωρινού, ταβέρνες θέσεις εργασίας\nJohn... John, i want to play\nΤο τελευταίο διάστημα με έχουν πλησιάσει τουλάχιστον τρεις δημόσιοι υπάλληλοι για να μου ζητήσουν, σε περίπτωση που ψηφίσω ΣΥΡΙΖΑ, να στηρίξω ένα δικό τους παιδί, έναν υποψήφιο που προέρχεται από το ΠΑΣΟΚ, όπως και οι ίδιοι άλλωστε, διευθυντή κάποιου οργανισμού, που έχει βοηθήσει στο παρελθόν κόσμο και κοσμάκη.\nΕμένα τώρα αυτή η ιστορία μου φέρνει στο νου την περίφημη ταινία του Τζον Χιούστον "Η Μεγάλη απόδραση των 11", όπου μια ομάδα αιχμαλώτων πολέμου σε κάποιο στρατόπεδο συγκέντρωσης αντιμετωπίζει σε ένα αγώνα ποδοσφαίρου μια ομάδα επίλεκτων Γερμανών Ναζί και τη γονατίζει κυριολεκτικά στο τελευταίο λεπτό με ένα μαγικό γκολ του Πελέ. Τότε, ο κόσμος από τις κερκίδες ξεχύνεται μέσα στο τερέν για να αποθεώσει τους νικητές και αδειάζοντας το γήπεδο καταφέρνει να τους φυγαδεύσει μαζί του. Αυτούς τους παίκτες που κρύφτηκαν μέσα στο πλήθος των αγανακτισμένων για να αποδράσουν από το στρατοκρατούμενο γήπεδο μου θυμίζουν οι πρώην οπαδοί του ΠΑΣΟΚ, που σήμερα υποστηρίζουν με όλες τους τις δυνάμεις το ΣΥΡΙΖΑ.\nΚι ο εαυτός μου τώρα μαζί με χιλιάδες άλλους, που ονειρεύονται μια πραγματική αλλαγή της κατάστασης, με αξιοκρατία, δικαιοσύνη, ίσες ευκαιρίες και ανάσχεση του πελατειακού συστήματος μου θυμίζουν το μεγάλο ΠΕΛΕ, που τους έδωσε μεν εκείνη την ιστορική νίκη, δραπέτευσε μαζί τους από το γήπεδο, αλλά πού θα πήγαινε, αργά ή γρήγορα θα έπεφτε στα χέρια των Ναζί. Διότι ναι, σύμφωνοι, να κρύψει κάποιος στο σπίτι του ένα Βραζιλιάνο στην καρδιά της ναζιστικής Ευρώπη του μεσοπολέμου; Αλλά για πόσο καιρό;\nΑναρτήθηκε από Χάρης Καραγκουνίδης στις 9:52 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Ευθυμογράφημα, Η μεγάλη απόδραση των έντεκα, Πελέ ψαλίδι, χιούμορ σάτιρα\nΟι εκλογές αυτές είναι μουγγές\nΔανείζομαι αυτή την ατάκα του Κοσμά Σκούταρη, του πρωτοπαλίκαρου του Γκόρτσου, από την περίφημη ταινία του Ντίνου Δημόπουλου " Τζένη-Τζένη" , όταν στριμώχνεται άγρια από τις ερωτήσεις που του κάνουν οι συντοπίτες του σχετικά με την πιθανή έκβαση των εκλογών, για να υπογραμμίσω, την διάψευση των προσδοκιών που είχανε ορισμένοι σχετικά με την ένταση που θα επικρατούσε κατά τη σύντομη αυτή προεκλογική περίοδο.\nΑντίθετα, απ ότι φαίνεται, κι αυτές οι εκλογές θά ναι μουγγές, μιας και βλέπεις ότι μετά από πολλά χρόνια, ίσως και δεκαετίες η σιωπή και τα μισόλογα κυριαρχούν σε όλους τους κοινωνικούς χώρους έναντι των κραυγών και των αφορισμών. Καταλαβαίνεις ότι ο κόσμος δε θέλει να μιλάει γι αυτό που έρχεται. Θέλει να πάει στις κάλπες χωρίς να το πολυσυζητήσει. Γι αυτό θεωρώ ότι η έκβασή τους μπορεί να κρύβει ακόμα και εκπλήξεις. Επειδή η σύγχυση του κόσμου είναι τέτοια, που καθίσταται εξαιρετικά δύσκολη η καταγραφή της μέσα από τις δημοσκοπικές έρευνες . Κι επειδή φαίνεται ότι συχνά άλλα λέει ο καθένας, άλλα πιστεύει, κι άλλα είναι έτοιμος να κάνει, μπροστά σε μια κάλπη ενοχική και φοβισμένη, ας κρατάμε μικρό καλάθι σχετικά με τα όσα αναμένεται να συμβούν.\nΕτικέτες Γκόρτσος, εκλογές 2015, εκλογές προβλέψεις, Κοσμάς Σκούταρης, σχόλιο, Τζένη-Τζένη\nΩ, τι κόσμος Charlie\nΗ Άγγελα Μέρκελ ήταν σκυθρωπή, ο Μπενζαμίν Νετανιάχου συνοφρυωμένος δεχόταν τα συλλυπητήρια των υπόλοιπων ηγετών, ο Φρανσουά Ολάντ αντάλλασε αγκαλιές με Γάλλους πολίτες, ο Αντώνης Σαμαράς έδειχνε συγκλονισμένος, ο Αχμέντ Νταβούτογλου έσφιγγε με οδύνη τα χείλη του. Για λίγες στιγμές οι ηγέτες του κόσμου, αναβαπτίστηκαν μέσα στην κολυμβήθρα ενός πλήθους που εκφραζόταν μόνο με ψιθύρους και νοήματα. Διεθνοποιώντας την εικόνα τους, μη μένοντας καθισμένοι στις προεδρικές τους καρέκλες, αρνούμενοι να σπαταλήσουν την πολιτική τους ζωή στα προεδρικά μέγαρα απ όπου υπαγορεύουν τους συχνά αυθαίρετους νόμους τους, έρευσαν και έγιναν ένα με το άφωνο πλήθος. Επειδή έχουν πάντα μια κρυφή πόρτα, ένα κρυφό πέρασμα απ όπου μπορούν να το σκάσουν όταν αντιληφθούν τον πολιτικό κίνδυνο, ένα δρόμο για να πλησιάσουν τις πλατείες και να συναντήσουν ανθρώπους που φοβούνται και είναι έτοιμοι να τους χειροκροτήσουν ξανά.\nΆλλωστε, μέσα στους εφιάλτες τους υπάρχει πάντα ένα προστατευμένο σημείο για να κρυφτούν όταν η άβυσσος παίρνει τη μορφή όχλου που θέλει να ρίξει κάτω τα παλιά σύμβολα να ποδοπατήσει τις φωτογραφίες τους. Αυτοί, λοιπόν, οι δεσποτικοί κύριοι και κυρίες, που κοιμούνται συνήθως ελαφρά επειδή επαγρυπνούν για να ακούσουν τις φωνές, τα χτυπήματα στην πόρτα, το τρίξιμο πάνω από το κεφάλι τους, της δαμοκλείου σπάθης, κάτι τέτοιες περιόδους σταματούν να ζουν με την προαίσθηση του πολιτικού τους θανάτου και παίρνουν βαθιές ανάσες. Κι όσο κι αν φαίνεται παράδοξο, επειδή ο ίδιος κόσμος αρχίζει ξανά να απευθύνεται σε αυτούς, ζητώντας προστασία από τους άλλους, είναι στιγμές που κάπως χαλαρώνουν. Είναι ο ίδιος κόσμος που θα προτιμούσε να τους είχε δει στο δικαστήριο, κατηγορούμενους για τα εγκλήματα που διέπραξαν εναντίων των λαών τους, αυτός που τώρα, υπό το πρίσμα του φόβου και του πανικού, τους προσφέρει ασυναίσθητα μια ένδοξη διέξοδο και τους απαλλάσσει από την τιμωρία του να δικαστούν σύμφωνα με το νόμο.\nΚαι ταυτόχρονα, είναι ο ίδιος πανικόβλητος κόσμος που τους δίνει το πράσινο φως για να συνεχίσουν τον κύκλο της τριβής που έχουν επιβάλλει στα έθνη μας. Να τους σκοτώσουν γιατί σκότωσαν, να τους επιτεθούν γιατί μας επιτέθηκαν να παρατείνουν τη βία που μας κάνεις ίδιους με τους χειρότερους εχθρούς μας. Να πολλαπλασιάσουν τα κεφάλια της λερναίας ύδρας.\nΤώρα, όμως, που οι εικόνες ενός πλήθους σαστισμένου από τις εξελίξεις κάνουν το γύρο του κόσμου, τώρα που οι δημοφιλείς σταρ του Χόλιγουντ άρχισαν να λανσάρουν φορέματα, καρφίτσες, κινητά, τσάντες και άλλα αξεσουάρ με την ετικέτα “Je suis Charlie” οι διαταγές να ενισχυθούν τα μυστικά σχέδια, και να επεκταθούν τα μέτρα καταδυνάστευσης των πολιτών, για να νιώσουν ξανά ασφαλείς, θα πρέπει ήδη να κυκλοφορούν στα περισσότερα από τα προεδρικά μέγαρα. Μα όλοι όσοι ηγέτες σήμερα εξυπηρετούνται από το γεγονός ότι οι νέες γενιές αρχίζουν ξανά να τους ξεχνούν με αποτέλεσμα να αποφεύγουν για λίγο ν ακούσουν τους λίβελλους , την περιφρόνηση και τη σκληρότερη κριτική δεν είναι ακόμα σε θέση να καταλάβουν πως ούτε ο λαός ούτε η ιστορία θα τους αθωώσουν ποτέ.\nΓιατί το τέρας που έχουν δημιουργήσει εδώ και δεκαετίες και σέρνεται πια εδώ ανάμεσα στα πόδια μας, δεν είναι τίποτε άλλο από μια άλλη εκδοχή του εαυτού τους.\nΕτικέτες Άρθρο, διαδηλώσει στη Γαλλία, τρομοκρατία αιτίες, Jesuis Charlie διαδηλώσεις\nΣτις αρχές της δεκαετίας του 1980, πολλοί άνθρωποι είχαν συνειδητοποιήσει ότι είχαν βαρεθεί τη ζωή τους στις μεγαλουπόλεις. Βαρέθηκαν αυτές τις απάνθρωπες πόλεις με τα τσιμεντένια κουτιά, τα ασφυκτικά διαμερίσματα, τον περιορισμένο ιδιωτικό χώρο και την αυξανόμενη πίεση και ήθελαν να επιστρέψουν για να ζήσουν ξανά στην επαρχία. Δεν τα καταφέρανε πολλοί, όμως. Θέλανε να ζήσουνε στην Κομοτηνή, την Πιερία, την Καλαμάτα, την Κρήτη, κι ακόμα πιο μακριά, αλλά κοντά σε ανθρώπους, κοντά σε φύση, μα τους τραβούσε πάντα πίσω η ανασφάλεια και η έλλειψη επαγγελματικής προοπτικής.\nΤότε ήταν που άρχισε να κορυφώνεται ως φιλοδοξία κάποιου το να καταφέρει να βγει κάποτε στη σύνταξη. Γιατί αυτή η σύνταξή θα έμοιαζε με ιδεατό καράβι του Οδυσσέα που θα τον οδηγούσε πάλι πίσω στην αγαπημένη του Ιθάκη. Μα όταν αυτό το καράβι έφτανε επιτέλους στα τελειώματά του εκείνοι οι ηλικιωμένοι πια μυθολογικοί ήρωες ανασκεύαζαν χωρίς να νιώθουν ταπεινωμένοι, τις αρχικές τους επιθυμίες, αποζητώντας κάτι πιο χειροπιαστό από αναλιωμένες επιστροφές και αμφιλεγόμενες αναζητήσεις, κι αυτό ήταν ένα πρόσωπο οικείο στο προσκεφάλι τους.\nΚι αντί να πάνε τελικά οι νέοι προς την επαρχία έφερναν στις πόλεις τους ηλικιωμένους γονείς τους για να τους κάνουν έτσι να νιώσουν από πρώτο χέρι την αύρα της πολιτικής αλλαγής στην Ελλάδα. Εκείνα τα χρόνια, λοιπόν, στη Θεσσαλονίκη, τα τιμημένα γηρατειά έδιναν πάντα μια ιδιαίτερη σημασία στο φύσημα του ανέμου. Έτσι, όταν φυσούσε δυνατά ο Βαρδάρης, ολόκληρη την ημέρα ασχολούνταν με το θέμα αυτό λες και ήταν μέρα γιορτινή, μέρα επετειακή, γιατί ποιος ξέρει τι είδους μνήμες τους έφερνε στο νου εκείνος ο δυνατός άνεμος. Καταλάβαινες καθαρά κι ας μη μπορούσες να το διατυπώσεις, ότι ο Βαρδάρης τους έκανε να νιώθουν ένα αίσθημα οικειότητας απέναντι στον αφιλόξενο αστισμό. Και μια γεύση υπεροχής, όσο διαρκούσε βεβαίως, απέναντι στην αβεβαιότητα ότι είσαι επιθυμητός.\nΑυτός ο ορμητικός άνεμος, λοιπόν, που σάρωνε τα πάντα στο πέρασμά του κάποια εποχή εξαφανίστηκε εντελώς, σα να έφυγε μαζί με τις πνοές των παππούδων και των γιαγιάδων. Είχαμε χρόνια να τον αντικρίσουμε να τον νιώσουμε πάνω στη σπονδυλική μας στήλη, ενώ στη θέση του άλλοι ασήμαντοι και σπάνιοι αέρηδες εμφανίστηκαν που όμως δεν έκαναν στο άθροισμα τους ένα Βαρδάρη. Γιατί εκείνος είχε το θέλγητρο της κλοπής ενός θησαυρού αναπολήσεων, από κάποιον άλλο αγέρα, που τον φύλαγε σαν τα μάτια του.\nΘυμάμαι λοιπόν ότι μετά ο Βαρδάρης δεν περνούσε για πολλά χρόνια από τη συνηθισμένη του διαδρομή. Σα να είχε ντροπιαστεί από κάποιο γεγονός, σα να είχε διαπράξει μοιχεία και να είχε φύγει μακριά ή σα να κατάλαβε πως οι γενιές που είχαν μείνει εκεί πίσω δεν τον εκτιμούσαν πια όσο άλλοτε. Μάλιστα, η απουσία του, όχι τυχαία, είχε επισημάνει τα χρόνια που μετέπειτα συναθροίστηκαν με την περίοδο της λεγόμενης επίπλαστης ευτυχίας.\nΤώρα, στις αρχές του 2015 ο Βαρδάρης έχει επιστρέψει για τα καλά στη Θεσσαλονίκη. Κι όχι απλά έχει επιστρέψει. Η παρουσία του είναι πια τόσο πυκνή και τόσο δυναμική όσο ποτέ άλλοτε. Όμως αυτός ο Βαρδάρης δεν έχει καμιά σχέση με το Βαρδάρη των παιδικών μου χρόνων. Εκείνος το πολύ πολύ να άνοιγε κανένα παράθυρο και να έμπαινε μέσα σε καμιά σχολική τάξη για να σβήσει την κιμωλία από το μαυροπίνακα. Αντίθετα αυτός είναι επιθετικός και ανεξέλεγκτος. Είναι κλιματικά φορτισμένος. Γι αυτό,τα βράδια μοιάζει με κάποιο μεγαλόσωμο μεθυσμένο που γυρίζει στο σπίτι του για να χτυπήσει τη γυναίκα και τα παιδιά του. Ή με κάποιο εραστή που απάτησε τη γυναίκα του και απαιτεί για μια ακόμη φορά να τον δεχθεί πίσω. Δεν πρόκειται όμως για «αέρα μίσους». Κι ας χτυπάει τα παραθυρόφυλλά λες και είναι κανένας μανιακός που προσπαθεί να εισβάλει μέσα στα σπίτια. Κι ας σπάει τα τζάμια των καταστημάτων, κι ας ξεριζώνει ολόκληρα κλαδιά από πλατάνια, με τα οποία κάποτε συνομιλούσαν σαν μακρινά ξαδέλφια.\nΜάλλον μοιάζει περισσότερο με μια απελπισμένη φυσική δύναμη που έχει χάσει εντελώς το φως της από τα νυχιασμένα δάχτυλα μιας πόλης που βυθίζεται ολοένα και πιο βαθιά στο τέλμα και την ανυποληψία.\nΜιας πόλης που δεν μπορεί να διεκδικήσει ούτε καν τη στοιχειώδη κοινοβουλευτική εκπροσώπησή της, ή να ολοκληρώσει τις αυτονόητες υποδομές της, και κυρίως,να αντιληφθεί ότι η έλλειψη πλουραλισμού και συναγωνισμού δε θα περάσει μακροχρόνια χωρίς συλλογικές συνέπειες.\nΑυτός, λοιπόν, ο νέος Βαρδάρης, , που έχει καταφέρει τόσο γρήγορα να τραβήξει την προσοχή όλων μας, κινείται σχεδόν ακατάληπτα προς όλες τις κατευθύνσεις, αλλά συγκεκριμένα προς καμία. Και μας ξυπνάει στα άγρια χαράματα, πατώντας τα κουδούνια μας, όχι για να διασκεδάσει την πλήξη, ούτε για να μας φοβίσει, αλλά μάλλον επειδή θέλει να μοιραστεί μαζί μας την ιστορική σύγχυση του . Αυτός ο άσωτος άνεμος, λοιπόν, που κουβαλάει μέσα του ακόμα και τις φωνές των νεκρών μας, και που κατέβηκε ως εδώ στον κάτω κόσμο για να μας περιλούσει με το μυστηριώδες γαλάκτωμα της ερημιάς του θέλει να μας υπενθυμίσει ότι ακόμα κι έτσι, χωρίς ελπίδα, χωρίς ορίζοντα, μέλλον υπάρχει και θα υπάρχει.\nΕτικέτες Ανεμοδαρμένα ύψη, Βαρδάρης, Βαρδάρης Θεσσαλονίκη, ισχυρός άνεμος, Χρονογράφημα\nΧρυσές Σφαίρες: Έλαμψε το "Boyhood"\nΣε μεγάλο πρωταγωνιστή των βραβείων της 72ης απονομής των χρυσών σφαιρών στο Λος Άντζελες αναδείχθηκε το "Boyhood". H ταινία που γυριζόταν επί 12 ολόκληρα χρόνια με τους ίδιους ηθοποιούς απέσπασε τη Χρυσή σφαίρα "Καλύτερης Δραματικής Ταινίας" ενώ ο σκηνοθέτης της Ρίτσαρντ Λινκλέιτερ τιμήθηκε με το βραβείο καλύτερης σκηνοθεσίας και η Πατρίσια Αρκέτ με το βραβείο Β γυναικείου ρόλου σε δραματική ταινία.\nΟ σκηνοθέτης του "Boyhood" Ρίτσαρντ Λινκλέιτερ δήλωσε μετά τη βράβευσή του: "Ήταν μια πολύ προσωπική ταινία για μένα. Σημαίνει πάρα πολλά το γεγονός ότι ο κόσμος το είδε και ανταποκρίθηκε με αυτό τον τρόπο".\nΜεγάλη ήταν η χθεσινή βραδιά και για την ταινία "The Grand Budapest Hotel" του Αμερικανού Γουές Άντερσον που απέσπασε το βραβείο της καλύτερης κωμωδίας.\nΜε το βραβείο Σεσίλ Ντε Μιλ που αντανακλά την ανώτερη τιμητική διάκριση για τη συνολική του προσφορά στον κινηματογράφο τιμήθηκε ο Τζορτζ Κλούνει, ο οποίος εξέφρασε τη στήριξή του στη Γαλλία.\nΕτικέτες Νέα-Θέματα επικαιρότητας, Χρυσές σφαίρες 2015, Boyhood 12 χρόνια\nΠεριπέτεια στο Αιγαίο (Advanture in Greece)\nΈνας νεανικός έρωτας και μια τρυφερή σχέση εμπιστοσύνης και αγάπης με φόντο το Αιγαίο, θα αναπτυχθεί μεταξύ της Ανδριάνας και του Τόνι. Όμως, κάπου εκεί κοντά, παραμονεύει ο κίνδυνος: μια αδίστακτη ομάδα αρχαιοκάπηλων που έχει βάλει στο μάτι το χαμένο θησαυρό ενός παλιού θρύλου του νησιού θα απαγάγει την Ανδριάνα. Τότε ο Τόνι μαζί με τα αδέλφια του Αλέξι και Βένι θα κάνουν τα αδύνατα δυνατά προκειμένου να σώσουν την Ανδριάνα και να βρουν τον θησαυρό.\nΔοσμένη με χιούμορ, ελαφρότητα και φρεσκάδα από το γνωστό Φινλανδό σκηνοθέτη Taavi Vartia , η ταινία είναι μια εμπορική, διασκεδαστική, οικογενειακή περιπέτεια με πλειάδα γνωστών Ελλήνων ηθοποιών, από την οποία δεν πρέπει να έχει κανείς μεγάλες απαιτήσεις. Πρόκειται στην ουσία για μια Ελληνοφινλανδική παραγωγή, πάνω στην οποία επένδυσε η τουριστική βιομηχανία της χώρας σε μια προσπάθεια να αναδείξει για μια ακόμη φορά τις μοναδικές ομορφιές του Αιγαίου.\nΠαίζουν: Ιωάννα Τριανταφυλλίδη, Laura Malmivaara, Ναταλία Δραγούμη, Ορφέας Αυγουστίδης, Γιάννης Ζουγανέλης\nΑναρτήθηκε από Χάρης Καραγκουνίδης στις 2:08 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Αιγαίο Ελλάδα, Αιγαίο ταινίες, Κριτική, Ξένες ταινίες στην Ελλάδα, Περιπέτεια στο Αιγαίο (Advanture in Greece) υπόθεση\nBig Bad Wolves (Ε.Τ. Στο Στόμα των Λύκων)\nΟι Ισραηλινοί σκηνοθέτες Ααρόν Κεσάλες και Νταβόντ Παπουσάντο σπάνια χάνουν την ευκαιρία να αναφερθούν στις επιρροές τους από το σινεμά του Κουέντιν Ταραντίνο και των αδελφών Κοέν, καθώς και τη λεπτή ηθική γραμμή που διαπερνάει τις δουλειές τους με το κωμικά σκοτεινό μπλέξιμο της βίας με το χιούμορ. Το «Big Bad Wolves» είναι η μόλις δεύτερη ταινία τους και αποτελεί ένα κλασικό θρίλερ εκδίκησης που απέσπασε αρκετές ανατριχίλες και μαζί θριαμβευτικές κριτικές στα φεστιβάλ που συμμετείχε.\nΈνας αστυνομικός, ο Λίορ Ασκενάζι, αποφασίζει να πάρει στα χέρια του το νόμο, βάζοντας δύο κακοποιούς να δείρουν τον βασικό ύποπτο για τη δολοφονία ενός κοριτσιού, το πτώμα του οποίου βρέθηκε κακοποιημένο σεξουαλικά και αποκεφαλισμένο.\nΠαρά το γεγονός ότι η εμπλοκή του σ αυτήν την πράξη γίνεται αμέσως γνωστή και τίθεται σε διαθεσιμότητα από το αστυνομικό σώμα ο, Ασκενάζι, θα συνεχίσει να ξετυλίγει το νήμα της υπόθεσης έως ότου αποδοθεί ο οφθαλμός αντί οφθαλμού ως ικανοποίηση του πραγματικού αισθήματος δικαιοσύνης.\nΕτικέτες Κριτική, σινεμά από το Ισραήλ, Big Bad Wolves (Ε.Τ. Στο Στόμα των Λύκων) υπόθεση\nThe Imitation Game (Το παιχνίδι της μίμησης)\nΟ Μαθηματικός και αναλυτής Άλαν Τιούρινγκ ήταν ένας ιδιοφυής επιστήμονας στους ηλεκτρονικούς υπολογιστές, ο οποίος κατά τη διάρκεια του Β΄Παγκοσμίου Πολέμου είχε καθοδηγήσει με επιτυχία μια ομάδα επιστημόνων στο «σπάσιμο» του κώδικα της περίφημης Γερμανικής μηχανής Enigma. O Τιούρινγκ το χειμώνα του 1953 βρέθηκε στο μάτι του κυκλώνα. Οι βρετανικές αρχές εισέβαλαν στο σπίτι του και τον συνέλαβαν για απρεπή συμπεριφορά. Λίγο καιρό αργότερα θα καταδικαζόταν με την κατηγορία της ομοφυλοφιλίας. Η ταινία του Νορβηγού σκηνοθέτη Μόρτεν Τίλντουμ βασίζεται στο βιβλίο του Άντριου Χότζες: «Άλαν Τιούρινγκ: Το αίνιγμα» και αποτελεί μια φιλόδοξη παραγωγή με εξαιρετικό καστ: Μάθιου Γκουντ, Μαρκ Στρονγκ, Ρόρι Κινίαρ, Τσαρλς Ντανς, Άλεν Λιτς και Μάθιου Μπερντ, και ιδιαίτερα προσεγμένη φωτογραφία. Η ταινία προσπαθεί να φωτίσει τις πολλές άγνωστες πτυχές της ζωής ενός περίπλοκου ανθρώπου και σημαντικού επιστήμονα που χαρακτηρίστηκε από πολλούς ως αφανής ήρωας για τη δράση του στο Β΄Παγκόσμιο Πόλεμο.\nΑναρτήθηκε από Χάρης Καραγκουνίδης στις 2:18 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Άλαν Τιούρινγκ, Κριτική, νέες κυκλοφορίες, νέες ταινίες, The Imitation Game (Το παιχνίδι της μίμησης) υπόθεση\nΗ πρώτη γυναίκα που πάτησε στο φεγγάρι\nΗ κοπέλα, 32 ετών,πήγε στα γραφεία του ΙΚΑ-την περασμένη Παρασκευή. Της έδωσαν ένα βιβλιαράκι. Τίτλος, «Ατομικό βιβλιάριο Υγείας». Το κράτησε και αναστατώθηκε. Έπειτα το έβαλε σε μια τσάντα και το ξανακοίταξε στο σπίτι της. Του ριξε αρκετές ματιές ακόμα και αναθάρρησε. Μετά το έβαλε σ ένα συρτάρι και το ξαναέβγαλε αργά το βράδυ. Τότε την έπιασαν τα κλάματα.\nΕμένα όλα αυτά μου τα λέει μεταγενέστερα, κι ας μη με γνωρίζει πολύ καλά. Και ξαφνικά, λέει, ξεχάστηκαν σβησμένα καλοριφέρ, κακές σχέσεις με τους γονείς, χαλασμένοι αρραβώνες, προσωπικές αποτυχίες και βάσανα, και λαμποκόπησαν όλα τα απλά, τα πλυμένα ρούχα στο απέναντι μπαλκόνι, οι κεραίες, οι τέντες των σπιτιών, τα μανταλάκια, τα πουλιά που ξεχύθηκαν στους ουρανούς, κι ένας γκριζοφτέρουγος αητός που άρχισε να σφυρίζει σκοπούς της μακρινής άνοιξης.\nΝαι, ξαφνικά, αλλά ήταν καιρός. Γιατί για πρώτη φορά η Ελευθερία στα 32 της αποκτούσε ατομικό βιβλιάριο υγείας και αυτό από μόνο του αρκούσε μάλλον για να αρχίσει να βλέπει ξανά τον κόσμο με τα μάτια ενός ερωτευμένου κοριτσιού. Γιατί τούτος ο χειμώνας των μνημονίων, μας γονάτισε. Σε βαθμό τέτοιο που να βλέπουμε τα αυτονόητα ως στέγες του κόσμου.\nΤην κοπέλα αυτή, που τη γνώρισα πριν από περίπου πέντε χρόνια σε μια παντέρημη πλατεία που πετούσε φλόγες από τον καλοκαιρινό ήλιο, δεν την απασχολεί το γεγονός ότι μόνο κάποιος που χρειάστηκε να νοσηλευτεί αυτές τις ημέρες σε δημόσιο νοσοκομείο ένιωσε στο πετσί του την κατεδάφιση του κράτους πρόνοιας. Επειδή ακόμη βρίσκεται υπό την επίδραση της επιτυχίας του ορειβάτη, που κατακτάει σχεδόν αναπάντεχα την κορυφή ενός αυτονόητου στόχου. Ή ακόμη καλύτερα της πρώτης γυναίκας που πάτησε στο φεγγάρι και κατάφερε από εκεί ψηλά να κάνει μια έτσι και να χωρέσει ολόκληρη τη γη μέσα στην παλάμη της.\nΗ Ελευθερία, λοιπόν, που ήταν μια από τις κοπέλες που διένειμε φυλλάδια από ένα γυμναστήριο στο κέντρο της Θεσσαλονίκης όταν με σταμάτησε στο δρόμο τότε, με παρακάλεσε πολύ ευγενικά, να την ακολουθήσω ως τον πάνω όροφο γιατί ήταν η τρίτη κατά σειρά ημέρα που δεν είχε οδηγήσει κάποιον για ενημέρωση. Από τότε τη συναντάω αρκετά συχνά στο δρόμο να μοιράζει φυλλάδια στους περαστικούς ή να τους καλεί ευγενικά να περάσουν σε κάποιο κατάστημα για μια ενημέρωση και όποτε μας δίνετε η ευκαιρία ανταλλάσουμε μερικές κουβέντες.\nΜετά πέρασε αρκετά μεγάλο διάστημα μέχρι τελικά να την ξαναδώ πριν από μόλις μερικές ημέρες. Στεκόταν στην έξοδο μιας εμπορικής στοάς και δειγμάτιζε επιτόπου αρώματα σε ενδιαφερόμενες κυρίες. Κι έδειχνε χαρούμενη, ευτυχισμένη. Σα να είχε βγει από το κελί της και σκουντούφλησε πάνω στον ήλιο και θαμπώθηκε από το πολύ φως και άρχισε να τραγουδάει. Και την έβλεπες να δένει τα χέρια της πίσω από τη μέση της και να πετιέται χαμογελαστή στο πεζοδρόμιο και να αρχίζει παιχνιδιάρικα τις περιποιήσεις. Την έβλεπες να κάνει ακόμη και χαϊδολογήματα στις ηλικιωμένες κυρίες, στα φτερά και τους καρπούς τους, σα να ταν μικρά παιδιά ή περιστέρια.\nΈδειχνε πολύ ευχαριστημένη η Ελευθερία την τελευταία φορά που την είδα. Ήτανε όμορφα βαμμένη και περιποιημένη σα να έπρεπε να απευθυνθεί στον κόσμο, ως η πρώτη γυναίκα στην ιστορία της ανθρωπότητας που είχε κατακτήσει τη Σελήνη. Κι ας της ξεκαθάρισαν από τη δουλειά ότι στον όλο σχεδιασμό δεν χωρούσαν σχέδια για οικογένεια και παιδιά. Κι ας της ανέβασαν στα ουράνια τον πήχη των προσδοκιών που είχαν από το πρόσωπό της. Κι ας έμοιαζε σχεδόν απραγματοποίητος ο στόχος των πελατών που της έθεταν ότι έπρεπε να φέρει στο κατάστημα, ως προϋπόθεση για να πάρει ένα μπόνους που θα έκανε κάπως πιο υποφερτό το μισθό της. Δεν την ένοιαζαν πια καθόλου όλα αυτά ή τουλάχιστον δεν το έδειχνε.\nΤης αρκούσε να γυρίζει στο σπίτι, και να χαλαρώνει μετά τη δουλειά, μπροστά στον υπολογιστή της. Να μπορεί μετά να πηγαίνει στο γυμναστήριο κι όταν γυρίζει, να κάνει ένα ντους και να βλέπει λίγο τηλεόραση πριν να την πάρει ο ύπνος. Και να μη ξεχνάει να ρίχνει μια ματιά στο ατομικό της βιβλιάριο υγείας, σαν παιδί που περιεργάζεται το άλμπουμ με τα παιδικά του αυτοκόλλητα από το διάστημα. Να μη σκέφτεται πολύ την πραγματικότητα, και να εξακολουθεί να κόβει βόλτες στους δρόμους τα απογεύματα του Σαββάτου. Και να πάει έτσι μέχρι και την άνοιξη ή και το καλοκαίρι και γιατί όχι να μπορεί να έχει ακόμα μια δουλειά με ένσημα και βιβλιάριο υγείας μέχρι το τέλος του χρόνου κι ακόμη παραπέρα. Κι ο επόμενος χειμώνας, σε πείσμα των καιρών, να μην προλάβει ούτε τα άνθη της πορτοκαλιάς να ανάψει, προτού η Ελευθερία, η κοσμοναύτης, πάρει και μια μικρή αύξηση στα μπόνους της.\nΕτικέτες Ατομικό βιβλιάριο υγείας, γυναίκα κοσμοναύτης, φυλλάδια εργασία, Χρονογράφημα\nΑπό σήμερα γινόμαστε ξανά "κωλο-έλληνες" (Όχι πια Charlie Hebdo)\nΤην ώρα που χιλιάδες διαδηλωτές σε όλο τον κόσμο μετά από το τρομοκρατικό χτύπημα των μακελάρηδων ακροδεξιών ισλαμιστών στο περιοδικό Charlie Hebdo έστελναν ένα ειλικρινές μήνυμα συμπαράστασης στη δοκιμαζόμενη γαλλική κοινωνία , ο πρόεδρος της Νέας Δημοκρατίας, Αντώνης Σαμαράς, μιλώντας σε κομματικό ακροατήριο στη Χαλκίδα, χρησιμοποίησε το τραγικό περιστατικό για να κάνει φτηνή σπέκουλα.\n-Σήμερα είμαστε όλοι Charlie Hebdo, αναφώνησε ο κύριος Σαμαράς, προκαλώντας ντελίριο ενθουσιασμού σε ένα ακροατήριο έτοιμο λες από καιρό να δεχθεί ασχολίαστα την άποψη που θέλει τους τρομοκράτες της Γαλλίας να είναι λαθρομετανάστες σαν αυτούς από τους οποίους κινδυνεύουμε να κατακλύσουν τη χώρα μας, όταν έρθει ο ΣΥΡΙΖΑ στην εξουσία.\n-Σήμερα είμαστε όλοι Charlie Hebdo, αναφώνησε ξανά ο πρωθυπουργός και το ετερόκλητο πλήθος ανταποκρίθηκε υψώνοντας πλακάτ και φωτογραφίες.\n-Σήμερα είμαστε όλοι Charlie Hebdo, αναφώνησαν οι θρησκόληπτοι, οι γραφειοκράτες , οι αγράμματοι, οι επιτήδειοι, οι πελάτες του πολιτικού συστήματος, οι συκοφάντες, οι μεγαλοφοροφυγάδες, οι δικαστές που καταδίκασαν τον παστίτσιο, οι εφημερηδάδες που διστάζουν να δημοσιεύουν γελοιογραφίες, οι πολίτες που θεωρούν τα κόμικς τέχνη για παιδιά, οι ομοφοβικοί διαδηλωτές που ακύρωσαν θεατρικές παραστάσεις, οι αντιεξουσιαστές που κάψαν βιβλιοπωλεία, οι Έλληνες ακροδεξιοί.\n-Σήμερα είμαστε όλοι Charlie Hebdo, αναφώνησαν και οι αρχηγοί των κομμάτων που διέγραψαν τα στελέχη τους όταν τόλμησαν να εκφράσουν διαφορετικές απόψεις. Σήμερα είμαστε όλοι Charlie Hebdo αναφώνησαν και όσοι εκδότες απέλυσαν δημοσιογράφους που βρέθηκαν εκτός γραμμής, όσοι κατέστρεφαν κάποτε κινηματογράφους για να μη προβληθεί ο «Τελευταίος Πειρασμός», οι φανατικοί οπαδοί των ομάδων, οι δογματικοί συγγενείς, οι συμπολίτες μας που περιφέρονται από βουλευτικό γραφείο σε βουλευτικό γραφείο αυτές τις ιδιαίτερες ημέρες.\nΑλλά όλα αυτά μέχρι χθες γιατί από σήμερα κιόλας παύουμε να είμαστε Charlie Hebdo. Από σήμερα κιόλας που βυθιζόμαστε ξανά στους λαβυρίνθους της προσωπικής μας σκοπιμότητας και ξαναγινόμαστε, αν χρειαστεί, τρομοκράτες της αληθινής αξίας. Καταπατητές των νόμων. Συνδιαμορφωτές της επαγγελματικής απαξίωσης των καλλιτεχνών. Πολέμιοι της αντίθετης άποψης. Φοβικοί απέναντι στο διαφορετικό. Αρνητές της αλλαγής. Έρμαια των συναλλαγών μας. Αγανακτισμένοι, αλλά πάντα σταθεροί στις πελατειακές μας αξίες. Συκοφάντες της γνώσης και της παιδείας. Προσχηματικά πολέμιοι αυτού που τελικά ψηφίζουμε.\nΤρομοκράτες της ατομικής προσπάθειας. Της προσωπικής πρωτοβουλίας. Τρομοκράτες της σάτιρας που αγγίζει τα όσια και ιερά μας. Τρομοκράτες της αισθητικής, της καλής τέχνης. Τρομοκράτες της πρωτογένειας, της δημιουργίας. Της αυτοδημιουργίας. Του ακατανόητου. Υποκριτές από την κορυφή ως τα νύχια. Ζηλόφθονοι και μυγιάγγιχτοι. Δογματικοί μέχρι κεραίας. Συντηρητικοί βαθιά και αμετάκλητα. Αρνητές του πνεύματος της σάτιρας δίχως όρια του Charlie Hebdo, που στη χώρα τη δική μας δε θα έκλεινε ούτε χρόνο ζωής. Λογοκριτές δια της αδιαφορίας. Οι ίδιοι που χθες ήμασταν όλοι Charlie Ηebdo. Αλλά σήμερα τι;\nΤέλος συναγερμού λοιπόν. Από σήμερα γινόμαστε ξανά κωλοέλληνες.\nΕτικέτες Άρθρο, σατιρική εφημερίδα, Charlie Hebdo\nΕικονογραφήσεις Picasso , Matisse, Chagall, Miro, και έργα του Θεόφιλου,για πρώτη φορά στη Θεσσαλονίκη\nΤο μυτιληνιό εκδότη και τεχνοκριτικό Στρατή Ελευθεριάδη-Teriade, τον άνθρωπο που συνέβαλλε τα μέγιστα στην ανακάλυψη του Θεόφιλου τιμά το Τελλόγλειο Ίδρυμα. Μέσα από την συγκεκριμένη έκθεση, η οποία θα διαρκέσει έως τις 18 Μαρτίου 2015, θα μπορέσουμε να έρθουμε σε επαφή με έργα του Θεόφιλου που παρουσιάζονται για πρώτη φορά στο κοινό, καθώς και με τα σπάνια τα τεύχη του περιοδικού Verve-στα ελληνικά οίστρος-όπως και τα περίφημα Μεγάλα Βιβλία που φιλοτέχνησαν οι Picasso, Matisse, Chagall, Miro κ.α.\nΕτικέτες εκθέσεις στη Θεσσαλονίκη, έργα Θεόφιλου, Νέα-Θέματα επικαιρότητας, Τελλόγλειο, Picasso στη Θεσσαλονίκη\nΤης Δικαιοσύνης φίλε κολλητέ\nΑυτές τις τελευταίες ημέρες μαθαίνω ότι έχουν πάρει φωτιά τα τηλέφωνα στα πολιτικά γραφεία των υποψήφιων βουλευτών. Μάλιστα, οι δικές μου πληροφορίες λένε ότι τα ρουσφέτια που συνήθως ζητούν οι πολίτες αφορούν κυρίως σε θέσεις στον ιδιωτικό τομέα, μεταθέσεις στρατιωτικών και αστυνομικών, επιδοτήσεις ΕΣΠΑ, και προγράμματα εξάμηνης εργασίας του ΟΑΕΔ, ενώ αρχίζει σιγά σιγά να ανοίγει και πάλι η βεντάλια των προσλήψεων σε Δήμους και Περιφέρειες.\nΑναρτήθηκε από Χάρης Καραγκουνίδης στις 1:30 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες βουλευτές και ρουσφέτια. επιδοτήσεις ΕΣΠΑ, Ευθυμογράφημα, ρουσφέτια\nΜέρκελ: Δεν ασχολούμαστε με σενάρια εξόδου της Ελλάδας από το Ευρώ\nΣε άμεση διάψευση σχετικού δημοσιεύματος της εφημερίδας Bild προχώρησε ο εκπρόσωπος της καγκελαρίου Μέρκελ, τονίζοντας ότι η γερμανική κυβέρνηση δε σχεδιάζει έξοδο της Ελλάδας από την ευρωζώνη\nΑπαντώντας σε σχετική ερώτηση δημοσιογράφου ο Στέφεν Ζάιμπερτ δήλωσε ότι η πολιτική ηγεσία στην καγκελαρία δεν ασχολείται με τέτοια σενάρια.\nΓια ανησυχία κυβερνητικών εμπειρογνωμόνων σχετικά με ενδεχόμενη κατάρρευση τραπεζών αν πελάτες σπεύσουν στα ελληνικά πιστωτικά ιδρύματα για να εξασφαλίσουν τις καταθέσεις τους σε ευρώ σε περίπτωση που η Ελλάδα εγκαταλείψει την ευρωζώνη, κάνει λόγο το σχετικό δημοσίευμα της Bild.\nΑναρτήθηκε από Χάρης Καραγκουνίδης στις 5:39 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Άγγελα Μέρκελ, Νέα-Θέματα επικαιρότητας, Grexit έξοδος Ελλάδας από ευρώ\nΕξιχνιάστηκε η δολοφονία Μένη Κουμανταρέα\nΠοινική δίωξη που αφορά τα αδικήματα της ανθρωποκτονίας από πρόθεση από κοινού, της απόπειρας ληστείας από κοινού και της αντίστασης κατά της αρχής κατά του συλληφθέντος δράστη άσκησε ο εισαγγελέας σε βάρος του υπηκόου Ρουμανίας, ηλικίας 26 ετών, που συνελήφθη από την Διεύθυνση Ασφάλειας Αττικής, καθώς και του ασύλληπτου συνεργού του, που κατηγορούνται για τη δολοφονία του συγγραφέα, Μένη Κουμανταρέα. Το κίνητρο του εγκλήματος ήταν η ληστεία, εκτιμούν οι αστυνομικοί.\nΕτικέτες δολοφονία Κουμανταρέα, Μένης Κουμανταρέας, Νέα-Θέματα επικαιρότητας\nΣυνεργασία ΣΥΡΙΖΑ-Οικολόγων Πράσινων\nΤην κοινή τους κάθοδο στις επερχόμενες βουλευτικές εκλογές συμφώνησαν και ανακοίνωσαν ΣΥΡΙΖΑ και Οικολόγοι Πράσινοι. Κατά τη διάρκεια της κοινής τους ανακοίνωσης ο πρόεδρος του ΣΥΡΙΖΑ Αλέξης Τσίπρας επισήμανε ότι η συνεργασία μεταξύ των δύο πολιτικών\nχώρων δεν είναι ευκαιριακή αλλά στρατηγική και θα βοηθήσει στην συνδιαμόρφωση της περιβαλλοντικής πολιτικής που θα ασκήσει εάν πάρει την εντολή η δική του κυβέρνηση.\nΕτικέτες εκλογές 2015, Νέα-Θέματα επικαιρότητας, οικολόγοι ΣΥΡΙΖΑ, ΣΥΡΙΖΑ Τσίπρας\nΟ Βίτορ Περέιρα αντικαταστάτης του Μίτσελ στον Ολυμπιακό\nΤην τεχνική ηγεσία της ομάδας του Ολυμπιακού, στη θέση του Μίτσελ αναλαμβάνει ο Πορτογάλος Βίτορ Περέιρα. Ο 46χρονος τεχνικός εργάστηκε δύο χρόνια στην Πόρτο, την οποία οδήγησε σε ισάριθμα πρωταθλήματα και σούπερ καπ Πορτογαλίας. Έπειτα ανέλαβε την τεχνική ηγεσία της Αλ Αχλί της Σαουδικής Αραβίας.\nΑφού απομένει μονάχα η επίσημη ανακοίνωση της συμφωνίας μεταξύ των δύο πλευρών δεν αποκλείεται να καθίσει στον πάγκο του Ολυμπιακού στο ερχόμενο παιχνίδι πρωταθλήματος απέναντι στην Ξάνθη στα Πηγάδια.\nΕτικέτες Βίτορ Περέιρα Ολυμπιακός, Νέα-Θέματα επικαιρότητας, Ολυμπιακός νέα\nΕπιστροφή Γιώργου Φλωρίδη στο ΠΑΣΟΚ\nΕπικεφαλής του ψηφοδελτίου Επικρατείας του ΠΑΣΟΚ-Δημοκρατικής Παράταξης, τίθεται ο Γιώργος Φλωρίδης, ο οποίος το 2011 παραιτήθηκε από βουλευτής και παρέδωσε την έδρα του στο ΠΑΣΟΚ, όταν διαφώνησε με καταστάσεις που είχαν δημιουργηθεί πριν τον ανασχηματισμό του Ιουνίου, του 2011.\nΟ κ. Φλωρίδης δήλωσε ότι οι εκλογές γίνονται σε μια πάρα πολύ δύσκολη συγκυρία για την Ελλάδα και δικαιολόγησε την απόφασή του λέγοντας ότι έτσι θα υπηρετήσει καλύτερα την άποψη που έχει ότι «πρέπει να ορθωθεί μια ισχυρή δύναμη απέναντι στο συντηρητικό εκβιασμό και απέναντι στον αριστερό ανεύθυνο λαϊκισμό».\nΑναρτήθηκε από Χάρης Καραγκουνίδης στις 4:53 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες Γιώργος Φλωρίδης ΠΑΣΟΚ, επικεφαλής Επικρατείας, επιστροφή Φλωρίδης, Νέα-Θέματα επικαιρότητας\nΠολύνεκρη τρομοκρατική επίθεση στο σατιρικό περιοδικό "Charlie Hebdo"\nΈνοπλη επίθεση με απολογισμό τουλάχιστο έντεκα νεκρούς και δέκα τραυματίες πραγματοποιήθηκε στα κεντρικά γραφεία του σατιρικού περιοδικού «Charlie Hebdo» στο Παρίσι.\nΔύο δράστες με κουκούλες άνοιξαν πυρ με καλάσνικοφ στο κτίριο, αναφέρει η γαλλική εφημερίδα «Le Monde». Τουλάχιστον τριάντα πυροβολισμοί ακούστηκαν, ανέφερε αυτόπτης μάρτυρας.\nΑξίζει να αναφερθεί ότι η τελευταία ανάρτηση του «Charlie Hebdo» στα κοινωνικά δίκτυα δείχνει μια γελοιογραφία του αρχηγού του ISIS, Αμπού Μπαργκ αλ Μπαγκνάντι.\nΑναρτήθηκε από Χάρης Καραγκουνίδης στις 4:08 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες επίθεση, Νέα-Θέματα επικαιρότητας, Σατιρικό περιοδικό, τρομοκρατική επίθεση Γαλλία, Charlie Hebdo\nΣυνέβη και του χρόνου (Άλαν Έικμπορν) ΚΘΒΕ\nΜια επώδυνη και ενοχλητική κωμωδία του Άλαν Έικμπορν , που ανεβαίνει αυτές τις ημέρες στο Βασιλικό Θέατρο Θεσσαλονίκης, παρακολουθούμε μέσα από τις ιστορίες τριών ζευγαριών που συναντιούνται στις κουζίνες τους τρεις διαδοχικές παραμονές Χριστουγέννων.\nΟι αλλαγές που επιφέρει ο κάθε χρόνος στην κοινωνική τους κατάσταση είναι ευδιάκριτες τόσο στη συμπεριφορά τους απέναντι στους υπόλοιπους, όσο και στον τρόπο που αντιμετωπίζουν τον ίδιο τον εαυτό τους.\nΑπό το χειμαζόμενο από κάθε λογής οικονομικά προβλήματα ΚΘΒΕ, ένα έργο που προσφέρει γέλιο, συγκίνηση και προβληματισμό, και σατιρίζει την αστική τάξη, διακωμωδώντας την ηθική και τις φιλοδοξίες της αλλά και τη μανία για επαγγελματική εξέλιξη και κοινωνική κινητικότητα του προβληματικού και τσιγκούνη καπιταλιστή, που ασφυκτιά μέσα στις κοινωνικές του σχέσεις και αποξενώνεται προκειμένου να καταφέρει επιβιώσει.\nΑναρτήθηκε από Χάρης Καραγκουνίδης στις 10:30 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες θέατρο παραστάσεις, Κριτική, Συνέβη και του χρόνου (Άλαν Έικμπορν) ΚΘΒΕ\nH Ναυτία (Ζαν Πολ Σαρτρ)\nΤο πρώτο μυθιστόρημα του Ζαν Πολ Σαρτρ είναι μια πνευματική παρακαταθήκη. Η ναυτία, στο έργο του αυτό, παίρνει πολλές μορφές προκειμένου να εκφράσει την αποκάλυψη μιας υπαρξιακής κρίσης που εκδηλώνεται μέσα από ένα δυσάρεστο συναίσθημα, το οποίο μας κάνει να νιώθουμε πως υπάρχουμε. Ο Σαρτρ πατάει πάνω σε μια στέρεη φιλοσοφική βάση και προσφεύγει συχνά στην παρωδία καταστάσεων και την διακωμώδηση για τη δημιουργήσει ένα μεταφυσικό μυθιστόρημα ρήξης με τις υπάρχουσες λογοτεχνικές συμβάσεις.\nΟ ήρωάς του, ο Αντουάν Ροκαντέν είναι ένας πολυταξιδευμένος και ευρυμαθής άνδρας που απαγκιάζει σε μια μικρή παραθαλάσσια πόλη της Νορμανδίας, στη Μπουβίλ, για να μπορέσει να δει «ξεκάθαρα» και να υπερβεί την προβληματική καθημερινότητα που κατακλύζεται από τον παραλογισμό των ανθρώπων.\nΑναρτήθηκε από Χάρης Καραγκουνίδης στις 10:28 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕτικέτες βιβλία φιλοσοφίας, Κριτική, H Ναυτία (Ζαν Πολ Σαρτρ)\nΜια σκελίδα την ημέρα την αγάπη κάνει πέρα (ΕΥΘΥΜΟ...\nΔον Κιχώτης (του Μιχαήλ Μπουλγκάκοφ-Mikhail Boulga...\nΣυνοπτική ιστορία ελληνικής κρίσης (ΕΥΘΥΜΟΓΡΑΦΗΜΑ)...\nΛίγο πριν πηδηχτούμε απ το παράθυρο( ΕΥΘΥΜΟΓΡΑΦΗΜΑ...\nΔεξιών Κιχώτης εναντίον αριστερόμυλων (ΕΥΘΥΜΟΓΡΑΦΗ...\nΟυδέν προσωρινότερο του... προσωρινού (ΕΥΘΥΜΟΓΡΑΦΗ...\nΑπό σήμερα γινόμαστε ξανά "κωλο-έλληνες" (Όχι πια ...\nΕικονογραφήσεις Picasso , Matisse, Chagall, Miro, ...\nΜέρκελ: Δεν ασχολούμαστε με σενάρια εξόδου της Ελλ...\nΟ Βίτορ Περέιρα αντικαταστάτης του Μίτσελ στον Ολυ...\nΠολύνεκρη τρομοκρατική επίθεση στο σατιρικό περιοδ...\nΗ Μέθοδος Αναπνοών (STEPHEN KING)\nΗ Μαρία της σιωπής και ο εύπιστος Θωμάς


ΘΕΤΙΚΗ ΕΝΕΡΓΕΙΑ: Τον Ιούλιο του 2017, η έναρξη του τρομερού Τρίτου Παγκοσμίου Πολέμου ! Τον Ιανουάριο του 2018, η λήξη του .................\nΤον Ιούλιο του 2017, η έναρξη του τρομερού Τρίτου Παγκοσμίου Πολέμου ! Τον Ιανουάριο του 2018, η λήξη του .................\nΣε ένα διαδικτυακό δημοσίευμα με τίτλο "2017, Έτος του Γενικού Πολέμου του Αγίου Κοσμά του Αιτωλού ; Ένα από τα τέσσερα επτά ;"..\nhttp://www.ksipnistere.com/2017/06/2017_3.htmlhttp://kataggeilte.blogspot.com/2017/06/2017_3.html), ένας αναγνώστης, ο "Γιάννης" με διαφώτισε στο θέμα της προφητείας του Πατροκοσμά ("Αυτά θα γίνουν όταν θα είναι τα τέσσαρα 7, τα 3 Κ, καί ένα Π» είχε προφητεύσει ο Πατροκοσμάς, εννοώντας τον Τρίτο Παγκόσμιο Πόλεμο") και ειδικά στην ερμηνεία των τεσσάρων εφταριών.\nΣας παραθέτω το κατατοπιστικότατο σχόλιο του "Γιάννη", καθώς και την απάντησή μου :\nΓΙΑΝΝΗΣ (3 Ιουνίου 2017)\nΤΟ ΤΕΤΑΡΤΟ ΕΠΤΑ ΕΙΝΑΙ Ο ΕΒΔΟΜΟΣ ΜΗΝΑΣ ΤΟΥ ΕΤΟΥΣ, ΔΗΛΑΔΗ ΙΟΥΛΙΟΣ. (ΙΩΑΝΝΗΣ-7 ΓΡΑΜΜΑΤΑ, 7 ΙΑΝΟΥΑΡΙΟΥ). ΑΥΤΑ ΠΡΟΣ ΤΟ ΠΑΡΟΝ. ΚΑΛΗ ΔΥΝΑΜΗ ΣΕ ΠΙΣΤΕΥΣΑΝΤΕΣ ΚΑΙ ΜΗ ΠΙΣΤΕΥΣΑΝΤΕΣ. Ο ΚΑΙΡΟΣ ΓΑΡ ΕΓΓΥΣ.\nΚρίτων Ιακώβου (6 Ιουνίου 2017)\nΑγαπητέ Γιάννη σ' ευχαριστώ για τη πληροφορία ! Τον Ιούλιο θα 'ρχίσει το μεγάλο μακελειό !\n"Ή το άλογο στ' αλώνι ή το βόδι στο χωράφι", προφήτευσε ο Ιερομάρτυς και Ισαπόστολος Πατροκοσμάς, εννοώντας ότι ο Γενικός Πόλεμος θα ξεκινήσει ή τον Ιούλιο ή τον Νοέμβριο.\nΆρα λοιπόν έχουμε και λέμε : ο έβδομος μήνας του 2017 είναι η αρχή του φοβερού Παγκόσμιου Πολέμου και ο Ιανουάριος η λήξη του, του Αγίου Ιωάννη του Προδρόμου δηλαδή. Έχουμε δηλαδή άλλο ένα επτά στις 7 Ιανουαρίου. Το τέταρτο επτά είναι τα επτά γράμματα του προφητευόμενου Ιωάννη του Βασιλιά που θα μας κυβερνήσει "εν ράβδω σιδηρά".\n"Κύριος είπε προς με· υιος μου ει συ, εγώ σήμερον γεγέννηκά σε. αίτησαι παρ‘ εμού, και δώσω σοι έθνη την κληρονομίαν σου και την κατάσχεσίν σου τα πέρατα της γης. ποιμανείς αυτούς εν ράβδω σιδηρά, ως σκεύη κεραμέως συντρίψεις αυτούς".\nΟ Άγιος Ιωάννης ο θεολόγος προφήτευσε την έλευση του βασιλιά Ιωάννη όπως επίσης και τη διάρκεια του πολέμου (μισό έτος).\n"καὶ εἶδον, καὶ ἰδοὺ ἵππος λευκός, καὶ ὁ καθήμενος ἐπ ̓ αὐτὸν ἔχων τόξον· καὶ ἐδόθη αὐτῷ στέφανος, καὶ ἐξῆλθε νικῶν καὶ ἵνα νικήσῃ".\n"καὶ ἐδόθη αὐταῖς ἵνα μὴ ἀποκτείνωσιν αὐτούς, ἀλλ ̓ ἵνα βασανισθῶσι μῆνας πέντε· καὶ ὁ βασανισμὸς αὐτῶν ὡς βασανισμὸς σκορπίου, ὅταν παίσῃ ἄνθρωπον".\nΆρα λοιπόν τα τέσσερα εφτάρια είναι : 7-2017 (2), 7-1- 2018 (Άγιος Ιωάννης ο Πρόδρομος), βασιλιάς Ιωάννης !\nΠεριμένω τα σχόλια των αναγνωστών.\nΑναρτήθηκε από ΘΕΤΙΚΗ ΕΝΕΡΓΕΙΑ στις Τρίτη, Ιουνίου 06, 2017


Phyto Phytolium 4 & Δώρο Phytolium Shampooing - Τριχόπτωση\nHome ΒΙΤΑΜΙΝΕΣ/ ΣΥΜΠΛΗΡΩΜΑΤΑ ΦΟΡΜΟΥΛΕΣ Φόρμουλα για Τριχόπτωση Phyto Phytolium 4 12 x 3,5 ml & Δώρο Phytolium Shampooing 125 ml\nΚωδικός : PHY1005\nΤο Phyto Phytolium 4 12 x 3,5 ml ειναί μια εξειδικευμένη αγωγή για την αντιμετώπιση της έντονης κληρονομικής τριχόπτωσης. Ιδανικό για άνδρες και γυναίκες. Η αγωγή:\nΕπιβραδύνει την τριχόπτωσης\nΕπιταχύνει την ανάπτυξη τρίχας\nΠαρατείνει τη ζωή των τριχών.\nΤο σύμπλοκο περιέχει ένα σύνολο φυτικών συστατικών τα οποία προστατεύουν τους θύλακες των τριχών. Το σιτακέ είναι ένα φυτικό συστατικό το οποίο διεγείρει την παραγωγή σιρτουινών και πρωτεϊνών μακροζωϊας. Το βιοσυμβατό εκχύλισμα βλαστοκυττάρων αγριόμηλου προστατεύει τα θύλακα της τρίχας καθυστερώντας τη γήρανση των τριχών. Το εκχύλισμα σερενόα έχει ως ιδιότητα να αναστείλει το ένζυμο 5α-αναγωγάση το οποίο είναι υπεύθυνο για την τριχόπτωση.Οι προκυανιδόλες σταφυλιού και το αιθέριο έλαιο από canaga βοηθούν τα μαλλιά να επανακτίσουν την πυκνότητα και τη δύναμή τους. Επιπλέον είναι εμπλουτισμένο με αιθέρια έλαια τα οποία δυναμώνουν τη ρίζα της τρίχας καθώς και γλυκοπρωτεΐνες solanum οι οποίες διεγείρουν την παραγωγή κερατίνης.\nΗ συσκευασία διατίθεται με δώρο Phytolium Shampooing 125 ml κατά της τριχόπτωσης.\nΜετά το λούσιμο, ενώ τα μαλλιά είναι νωπά, κάνετε χωρίστρες και εφαρμόζετε το Phytolium 4 στο τριχωτό με τη βοήθεια του απλικατέρ. Κάνετε απαλό μασάζ για να απλωθεί ομοιόμορφα το προϊόν. Χτενίζεστε όπως συνήθως. Μόνο 2 εφαρμογές την εβδομάδα. 12 φιαλίδια x 3,5 ml= 1,5 μήνας\nFrezyderm Hair Force Lotion Extra 100 ml & Δώρο Monodose Day/Night 6x10 ml Frezyderm Hair Force Lotion Extra 100 ml & Δώρο Monodose Day/Night 6x10 ml


Τα γραμματόσημα από το Τσιρίγο | Philatelic\nΑΡΧΙΚΗ / ΑΡΘΡΑ / ΓΡΑΜΜΑΤΟΣΗΜΑ / Τα γραμματόσημα από το Τσιρίγο\nΤα γραμματόσημα από το Τσιρίγο\nStamps Philatelic - 7:39 μ.μ. ΑΡΘΡΑ , ΓΡΑΜΜΑΤΟΣΗΜΑ Edit\nΣτις 27 Απριλίου 1941 οι γερμανικές δυνάμεις έφτασαν και κατέλαβαν την Αθήνα. Πίσω από τους Γερμανούς έφτασαν και οι Ιταλοί οι οποίοι εγκατέστησαν και αυτοί την στρατιωτική τους διοίκηση και διάφορες ιταλικές υπηρεσίες στεγάστηκαν σε επιταγμένα κτήρια.\nΣε κτήριο της πλατείας Κλαυθμόνος εγκαταστάθηκε η διοίκηση της ιταλικής πολιτοφυλακής (Guardia civila).\nΜετά από λίγες εβδομάδες, ένα πρωί δυο καλοντυμένοι άνδρες έφτασαν και μπήκαν στο κτήριο αυτό. Χαιρέτησαν φασιστικά φωνάζοντας «Βίβα Ντούτσε».\nΟι Ιταλοί πολύ χάρηκαν που βρήκαν τέτοιους φίλους στην Αθήνα. Τους καλοδέχτηκαν, κουβέντιασαν μαζί τους και τελικά τους ρώτησαν τι θα μπορούσαν να κάνουν γι’ αυτούς. Ο ένας από τους επισκέπτες τους είπε «Για την δόξα του μεγάλου μας Ντούτσε θέλουμε να φτιάξουμε γραμματόσημα» Τα ιταλικά του ήταν τέλεια, με σπουδές στην Ιταλία, διακοπές στην Ιταλία, συναλλαγές με την Ιταλία. Όλα αυτά τα χρόνια είχε συνδέσει την ζωή του με την άρχουσα τάξη της φασιστικής Ιταλίας.\nΗ Ιταλική Πολιτοφυλακή δεν ήταν βέβαια η αρμόδια υπηρεσία να διατάξει την έκδοση γραμματοσήμων όμως για τους καλούς τους φίλους και για τον μεγάλο Ντούτσε όλα μπορούσαν να γίνουν, εξ’ άλλου πόλεμος ήταν και φίλοι πάντα χρειάζονται στα δύσκολα. Με την διαταγή ανά χείρας προμηθεύτηκαν γραμματόσημα (άγνωστο αν μπόρεσαν να τα επιτάξουν ή αν τα αγόρασαν).\nΤύπωσαν σε λιθογραφείο επισήμανση στα γραμματόσημα στα ιταλικά σε τρεις γραμμές «CERIGO Occupazione Militare Italiana» δηλαδή «ΚΥΘΗΡΑ Ιταλική Στρατιωτική Κατοχή». Επισημάνθηκαν έτσι γραμματόσημα της Ιστορικής σειράς σε μεγαλύτερες ποσότητες και γραμματόσημα της Μυθολογικής αεροπορικής σειράς σε πολύ μικρές ποσότητες (μάλλον 250 τεμάχια ανά αξία)\nΠαράγγειλαν και μία μικρή σφραγίδα με το fascio, το σύμβολο δηλαδή του φασισμού. Σφράγισαν με την σφραγίδα τα γραμματόσημα στην πίσω πλευρά και ξεκίνησαν για τα Κύθηρα. Εκεί έφτασαν στο ταχυδρομείο και δήλωσαν πως φέρνουν σύμφωνα με την διαταγή τα γραμματόσημα που θα κυκλοφορήσουν. Ο προϊστάμενος του ταχυδρομείου όμως τους απάντησε πως δεν έχει από τους προϊσταμένους του τέτοιες εντολές και δεν δεχόταν να ακούσει τίποτα. Όμως αυτή την περίπτωση την είχαν προβλέψει και είχαν κατασκευάσει μία ταχυδρομική σφραγίδα στην ιταλική γλώσσα. Οι Ιταλοί παρά το ότι είχαν κυκλοφορήσει ιδιαίτερα γραμματόσημα για τα Επτάνησα είχαν κρατήσει τις ίδιες τις ελληνικές ταχυδρομικές σφραγίδες.\nΟι δυο «λεβέντες» λοιπόν κόλλησαν σε φάκελα σειρές από τα γραμματόσημά τους, τα σφράγισαν με την σφραγίδα τους και αναχώρησαν με καΐκι για το Γύθειο όπου ζήτησαν στο ταχυδρομικό γραφείο να τους σφραγίσουν τα φάκελα με σφραγίδα αφίξεως. Εδώ δεν τους έφεραν αντίρρηση και σφράγισαν τα φάκελα στην άφιξη με την σφραγίδα του ταχυδρομικού γραφείου Γυθείου. Έτσι πέτυχαν αυτό που ζητούσαν, την τεκμηρίωση της νομιμότητας. Φάκελα που έδειχναν να έχουν ταχυδρομηθεί στα Κύθηρα και να έχουν αφιχθεί στο Γύθειο. Κάτι που έδειχνε πως ήσαν κανονικά γραμματόσημα που είχαν χρησιμοποιηθεί. Στην συνέχεια σκέφτηκαν να επεκτείνουν την δραστηριότητά τους και να φτιάξουν και για άλλα νησιά γραμματόσημα, και έτσι έγινε. Γραμματόσημα για την Λευκάδα και τους Παξούς. Αυτά όμως θα τα δούμε σε ένα άλλο άρθρο προσεχώς.\nΣτην Αθήνα πίσω οι δυο φίλοι προσπάθησαν να νομιμοποιήσουν τα γραμματόσημά τους. Ο ένας εκ των δυο άρχισε να εκδίδει «πιστοποιητικά γνησιότητας» και να γράφει σε εκδότες καταλόγων για να περιληφθούν. Ο ελβετικός κατάλογος Zumstein περιέλαβε τα γραμματόσημα αυτά στην πρώτη μεταπολεμική έκδοση του, στην συνέχεια όμως τα αφαίρεσε.\nΗ πρώτη μεταπολεμική κυβέρνηση της Ελλάδος εψήφισε τον νόμο περί «εκνόμων γραμματοσήμων» που κυκλοφόρησαν στην κατοχική περίοδο και βέβαια μαζί και με άλλες εκδόσεις, ιταλικές, του ΕΑΜ, του ΕΔΕΣ κλπ και τα γραμματόσημα αυτά ενέπιπταν στις διατάξεις του νόμου αυτού που απαγόρευε την κατοχή, αγορά και πώληση τέτοιων γραμματοσήμων. Ο νόμος αυτός έχασε και την τυπική ισχύ του το 1974.\nΤο 1976, όταν εξέδιδα το περιοδικό «Το Γραμματόσημο» συνάντησα ένα πρωί στο Σύνταγμα τον έναν εκ των δύο πρωταγωνιστών της ιστορίας μας. Είχαν περάσει 35 χρόνια και ήταν πλέον προχωρημένης ηλικίας. Δέχθηκε να μου παραχωρήσει συνέντευξη. Συγκέντρωσα και από άλλες πηγές κάποιες πληροφορίες. Τελικά έμεινε αδημοσίευτο για άλλα σαράντα χρόνια, μέχρι που ήλθε πια η ώρα να το διαβάσετε.\n76iakovos 20 Μαΐου 2016 - 8:01 μ.μ.\nΩραιο άρθρο ! Μία άγνωστη πτυχή της ιστορίας του ελληνικού γραμματοσήμου! Ανυπόμονα για τη συνέχεια ειδικά για τους παξους\nAlexandre Galinos 20 Μαΐου 2016 - 8:06 μ.μ.\nΔημήτρη πολύ ενδιαφέρον, συγχαρητήρια, απλώς θα ήθελα να διευκρινίσω ότι στα Κύθηρα δεν χρησιμοποιήθηκαν τα επισημασμένα ISOLE JONIE.\nStamps Philatelic 21 Μαΐου 2016 - 1:44 μ.μ.\nΑλέξανδρε, σε ευχαριστώ πολύ για την διευκρίνηση. Μήπως μπορείς να προσθέσεις κάτι περισσότερο για αυτό το θέμα. Ξέρεις μήπως τους λόγους για τους οποίους δεν χρησιμοποιήθηκαν γραμματόσημα ISOLE JONIE; Γνωρίζω πως ιταλικός στρατός κατοχής στάθμευε στα Κύθηρα και ότι μέχρι το 1943 δεν υπήρχε γερμανικός στρατός.


Παυλίδου Κάκια - Reflections...: 2 Αυγ 2017\nΈσκαβα αιώνες τα θεμέλια,\nτους τοίχους ένα εκατοστό\nπρος το Ευρύχωρο.\nΠιο πλατιές να 'ναι οι Ανάσες,\nο Ύπνος με άνεση\nξαπλωμένος στο Όραμα,\nτο Ξύπνημα να τεντώνεται\nπάνω στο Άπειρο του ΧρόΝου\nκι ο μικρόκοσμος της Ζωής μου\nνα διογκώνει την Αξία του\nμέσα στα χέρια της Αβύσσου.\nνα λευτερώσω τα Θηρία μου\nαπ' το κλουβί των θηριοδαμαστών Θεών τους\nνα μπορούν αδέσμευτα\nνα επιδωθούν στο κυνήγι της Αλήθειας.\nΚι όλο βρισκόμουν ένα απειροστό\nπιο κοντά στο Άπειρο\nπου αφανίζει το Τίποτα\nαυτό το ουρλιαχτό μου στο κενό\nκι εκεί εκτίμησα τον ψίθυρο\nπου γίνεται λάμψη\nστο μάτι του Κυκλώνα μου.\nΥλοΠοιήθηκε από ~reflection~ στις 11:19:00 π.μ. 1 σχόλιο: Σύνδεσμοι σε αυτήν την ανάρτηση


ΕΔΩ ΑΛΕΞΑΝΔΡΕΙΑ: ΧΕΙΜΑΡΑ - το σύνθημα των Χειμαριωτών 1945\nΤο 1944 ήρθαν στην εξουσία οι Αλβανοί κομμουνιστές με αρχηγό τον διαβόητο Ενβέρ Χότζα. Αφού «έδιωξαν τους γερμανούς κατακτητές» άρχισαν αμέσως σκληρά οικονομικά μέτρα σε όλη την Αλβανία και ιδιαίτερα στη Χειμάρρα. Τα πρώτα μέτρα ήταν οι κατασχέσεις όλων των μαγαζιών των εμπόρων, σκληρό φορολογικό σύστημα για όλους τους χωρικούς και έκτακτους αστρονομικούς φόρους στους πλουσιότερους. Έκαναν μεγάλη προπαγάνδα στα μέσα ενημέρωσης και στις υποχρεωτικές συγκεντρώσεις του λαού κατά του καπιταλιστικού συστήματος και κατά του Ελληνικού κράτους που ήταν «μοναρχοφασιστικό».\nΗ μεγαλύτερη προπαγάνδα γινόταν για τις εκλογές στις 2 Δεκεμβρίου, που θα ανέδειχναν την εθνοσυνέλευση της Αλβανίας η οποία θα καθόριζε και «δημοκρατικά» το χοτζικό καθεστώς.\nΟι Χειμαρριώτες άρχισαν έγκαιρα την αντίδραση για αυτές τις εκλογές. Έβλεπαν ότι αυτό το σύστημα θα αφαιρούσε όλα τα δικαιώματα του Ελληνισμού της Αλβανίας και ιδιαίτερα στη Χειμάρρα. Από την άλλη πλευρά οι Χειμαρριώτες είχαν γνώση για την σκληρότητα αυτού του συστήματος στη Ρωσία. Ήξεραν πως δίκαζε ο Στάλιν τους αντιπάλους του το 1937 και επιπλέον ήξεραν πόσο «δημοκρατικά» και «εθελοντικά» φτιάχνουν οι κομμουνιστές της Ρωσίας τα κολκόζια και τι απόδοση είχαν αυτά. Τούτα τα λέω για να μην υπακούσουν οι Χειμαρριώτες στην Αλβανική προπαγάνδα ότι δήθεν η αντίδραση της Χειμάρρας στις εκλογές του 1945 είχε απλά και μόνο αντικομουνιστικό χαρακτήρα. Όχι κύριοι, το μεγαλείο αυτό των εκλογών στις 2 Δεκεμβρίου 1945 είχε δύο όψεις : η κορώνα ήταν ο Ελληνισμός της Χειμάρρας και τα γράμματα ο αντικομουνισμός.\nΥπήρχαν τρείς παράγοντες που έκαναν τους Χειμμαριώτες να μην πάνε καθόλου στις κάλπες στις 2 Δεκεμβρίου : α) η Ελληνική ψυχή και ο πατριωτισμός των Χειμαρριωτών β) η παλικαριά των ανδρών που οργάνωσαν αυτή την αποχή και γ) η σημασία και η βοήθεια που έδωσαν αυτοί που ήρθαν από την Ελλάδα. Από την Ελλάδα ήρθαν κρυφά διά θαλάσσης στη Χειμάρρα ο Οδυσσέας Ρόντος, ο Αναστάσης Δημαλέξης και ο Κώστας Βεϊζης ενώ υπήρχε ο Γκόλε Πρίφτης στο Λούκουβο και ο Δήμος Τώδρης στο Κηπαρό. Εγώ συνάντησα τον Οδυσσέα Ρόντο που ήρθε στο σπίτι μας αργά ένα βράδυ και επειδή βρέθηκαν και άλλοι τον πήγα και τον έκρυψα. Όταν έφυγαν οι άλλοι από το σπίτι τον πήρα από το κρυφό μέρος και τον έφερα στο μπαμπά μου. Κοιμήθηκε στο σπίτι μου και το πρωί πριν φέξει τον πήγα στο σπίτι του Σωτήρη Μήτρου και μετά του Πύλιου Κοκαβέση όπου τον Ζήτησε μόνος του. Αυτό το παλικάρι τον Οδυσσέα (Τέο) Ρόντο, που κλείστηκε στη Χειμάρρα μερικούς μήνες και πέρασε τα σύνορα κακώς του κάκου και κινδυνεύοντας σοβαρά τη ζωή του, τον συνάντησα με μεγάλο πόθο στην Αθήνα μετά από 50 χρόνια.\nΟ Δήμος ο Τώδρης, με όλη την παλικαριά του δεν μπόρεσε να έχει αποτελεσματικότητα στο Κηπαρό (οι Κηπαρριώτες) τον ρώτησαν αν ήταν απεσταλμένος της ελληνικής κυβέρνησης και επειδή αυτός έδωσε αρνητική απάντηση δεν εισακούστηκε).\nΣτη Χειμάρρα την πρωτοβουλία της οργάνωσης της αποχής την πήρε στα χέρια ο γενναίος Ανδρέας Δήμας (Ηλίας) η όπως τον έλεγαν ο Λιάλιας. Ήταν 69 χρονών, ψιλός αδύνατος, με μπαστούνι και κασκέτο και πάντοτε καλοντυμένος. Ο μπάρμπα Ανδρέας ήταν έντιμος, λόγιος, νευρικός, ποτέ δεν φοβόταν και είχε μεγάλα πατριωτικά συναισθήματα.\nΗ εκπαίδευση του ήταν από το Ελληνικό σχολαρχείο στη Χειμάρρα. Οργανώθηκε έντονη προφορική προπαγάνδα από σπίτι σε σπίτι. Τους πρώτους συνεργάτες του ο μπάρμπα Ανδρέας τους φώναξε έναν – έναν και τους όρκισε στο σπίτι του ή στο σπίτι του Σπύρου Κυρίτση, που ήταν κοντά στην πιάτσα (στο καμπί).\nΜε μεγάλη εχεμύθεια έστειλε σε όλα τα χωριά συνεργάτες του, αλλά δυστυχώς δεν πέτυχαν. Μόνο στη Χειμάρρα (στη κωμόπολη) στόχεψε αυτή η προπαγάνδα και στις 2 Δεκεμβρίου απείχαν από τις κάλπες γύρω στο 90% των ψηφοφόρων.\nΗ Κυριακή των εκλογών άρχισε με τη λειτουργία. Όλος ο λαός πήγε στην εκκλησία. Μόνον οι επιτροπές άνοιξαν τις κάλπες. Για ειρωνεία της τύχης τον μπάρμπα Ανδρέα τον είχαν κανονίσει πρόεδρο της επιτροπής στο μεγαλύτερο κέντρο που ήταν το χωριό της Χειμάρρας (αυτά τα χρόνια ο περισσότερος πληθυσμός κατοικούσε στο χωριά της Χειμάρρας). Σε κάθε κέντρο είχε δύο κάλπες και τα ψηφοδέλτια ήταν δύο μικρά σφαιρίδια από λάστιχο.\nΤο άσπρο ήταν για την κάλπη υπέρ του υποψήφιου του Δημοκρατικού Μετώπου, που ήταν ο γνωστός Σπύρος Κολέκκας από το Βούνο και το μαύρο για την αντίθετη κάλπη. Η ημέρα ήταν ήσυχη χωρίς στρατιωτικές και αστυνομικές δυνάμεις. Ήταν μία μέρα με ηλιοφάνεια. Μετά την εκκλησία ο κόσμος πήγε στα σπίτια του. Στην πιάτσα και στα καφενεία δεν υπήρχε κανένας. Μόνο στα σπίτια που είχαν συμβεί θάνατοι τον τελευταίο καιρό, είχαν μαζευτεί πολλοί άνδρες και γυναίκες. Συζητούσαν μόνο για τις εκλογές. Στο σπίτι του Σάββα Ρόντου, που του είχε πεθάνει ο γιός την ίδια εβδομάδα έκατσαν μέχρι τα βράδυ οι περισσότεροι άνδρες της Χειμάρρας.\nΕγώ ήμουν 13 χρονών και μαζί με τον φίλο μου Αλέκο Χρήστο μείναμε όλη την ημέρα κοντά στην εξωτερική πόρτα του σχολείου και γράφαμε τα ονόματα αυτών που πήγαν να ψηφίσουν σε κάποιο κατάλογο. Στο χωριό, στη Χειμάρρα ψήφισαν μόνο 35 άτομα. Αυτοί ήταν οικογένειες συνδεδεμένες με το κομμουνιστικό κόμμα, αυτοί που είχαν παιδιά παρτιζάνους και ολίγοι υπάλληλοι. Στην κάλπη στα σπήλαια, αυτοί οι ολίγοι ψήφισαν αργά τη νύχτα να μην τους δει ο κόσμος (διότι ντρέπονταν). Υπήρχαν παραδείγματα όπως του Μίλτου Μπελέρη που ψήφισε για να μην χάσει τη δουλειά του από το δημόσιο, πράγμα που μάλλον είχε παίξει μεγάλο ρόλο στην προπαγάνδα για την αποχή σε όλη την συνοικία του. Γύρω στις 11 ένα αεροπλάνο έριξε προκηρύξεις που έκαναν έκκληση στο λαό για αποχή από τις εκλογές.\nΤο μεσημέρι ήρθε στο καμπί ο Αλβανός στρατηγός Μπεντρής Σπαχίας, ντυμένος με την επίσημη στολή και δεν πήγε καθόλου στη κάλπη στο σχολείο. Έξω από το μαγαζί των Γιοσέων μαζεύτηκαν γύρω του καμιά δεκαριά άνδρες και παιδιά. Μεταξύ αυτών ήταν και ο Ζάχο Ράπος, ο οποίος γνώριζε τον Σπαχία από τα χρόνια της Ιταλίας στο Αργυρόκαστρο. Ο Μπεντρής θυμωμένος, τριγύριζε εκνευρισμένος και κρατώντας μία προκήρυξη στα χέρια του έπεισε φωνάζοντας : «Σας παίρνουν τα μυαλά αέρα από αυτά τα χαρτιά». Ο μπάρμπα Ζάχος με πονηριά του είπε: «εμείς δεν τα γνωρίζουμε αυτά, για αυτό δώσ’ μου το να το διαβάσουμε». Ο Στρατηγός άνοιξε το χέρι να το δώσει, αλλά μετάνιωσε.\nΤότε ο μπάρμπα Ζάχος του είπε ότι οι Χειμαρριώτες είναι Έλληνες και δεν έχουν καμία σχέση με αυτές τις εκλογές. Ανέβηκε στο αυτοκίνητο ο Σπαχίας και έφυγε, λέγοντας ότι η Χειμάρρα είναι η χειρότερη αρρώστια (βερέμα) της Αλβανίας.\nΟ αείμνηστος Θεμιστοκλής (Μιδεος) Ζώτος έγραφε ποίημα για αυτήν την συνάντηση όπου μεταξύ άλλων λέει:\nΒγαίνει ο ΜπεντρήΣπαχίας\nτου ομιλεί ο Ζαχαρίας\nφύγε γρήγορα από εδώ\nγιατί είναι Ελληνικό.\nΤο βράδυ αυτής της ημέρας ήρθε ο υποψήφιος της Χειμάρρας Σπύρος Κολέκκας και πήγε στο σχολείο στην Κάλπη της Χειμάρρας. Γύρω στα δέκα μέτρα από την εξωτερική πόρτα του σχολείου τον συνάντησε μία γυναίκα (η Άννα Κατσιελάνου), που είχε με αυτόν μακρινή συγγενική σχέση. Του είπε με κάποια ειρωνεία: «να βγεις αυτοπροσώπως». Ο Κολέκκας την έσπρωξε και της είπε ότι δεν θα βγω από εσάς.\nΣτο εκλογικό κέντρο της Χειμάρρας τα μέλη της επιτροπής είπαν μερικές φορές στον πρόεδρο (τον μπάρμπα Ανδρέα) ότι εμείς (η επιτροπή) ποτέ δεν θα ψηφίσουμε. Αυτός του απαντούσε «εμείς θα ψηφίσουμε στο τέλος».\nΑργά το βράδυ ο μπάρμπα Ανδρέας βγήκε έξω στην πόρτα και κάπνισε. Αφού με είδε μου είπε : «Γκώγκο κουτουρού έκατσες όλη την ημέρα. Δεν είχες ποιόν να γράψεις».\nΌταν ήρθε η ώρα να κλείσουν οι κάλπες ο μπάρμπα Ανδρέας είπε στα μέλη της επιτροπής : «μετράμε τις ψήφους χωρίς να ψηφίσουμε εμείς» και έτσι έγινε, αλλά η μέτρηση κράτησε μόνο μερικά λεπτά γιατί δεν είχαν τι να μετρήσουν. Έτσι τελείωσε αυτή η ιστορική ημέρα για την ηρωική Χειμάρρα.\nΤην επαύριο των εκλογών άρχισαν τα αντίποινα στη Χειμάρρα. Έπεσαν μεγάλες στρατιωτικές και αστυνομικές δυνάμεις, που κυκλοφορούσαν και έκαναν ασκήσεις επιδεικτικά, ούτως ώστε να δημιουργείται κατάσταση φόβου και τρομοκρατίας. Έγινε όπως είπε ο λαϊκός ποιητής Μίστος Ζώτος:\nΟ Κολέκκας υπουργός\nέκανε όρκο στα σταυρό\n«θα βγάλει μαύρο νερό»\nΈκαναν συγκεντρώσεις με το λαό, απειλούσαν τους Χειμαρριώτες, μιλούσαν κατά της Ελλάδος και υπογράμμιζαν ιδιαίτερα τη μεγάλη ισχύ της Αλβανίας, Γιουγκοσλαβίας και Σοβιετικής Ένωσης. Αυτή η κατάσταση συνεχίστηκε για περίπου 2-3 μήνες. στις 11 Ιανουαρίου 1946 έγινε η εθνοσυνέλευση και κήρυξαν την Αλβανία Λαϊκή «Δημοκρατία». Αλλά οι πράξεις τους έδειξαν ότι αυτό το καθεστώς μόνον δημοκρατικό δεν ήταν.\nΑυτή ήταν η κατάσταση μέχρι το βράδυ στις 25 Φεβρουαρίου. Την θυμάμαι σαν σήμερα αυτήν την νύχτα και ανατριχιάζω. Σε όλες τις συνοικίες ακούγαμε τον θόρυβο των στρατιωτικών βημάτων και το γαύγισμα των σκυλιών. Στη συνοικία μας (στο Κάστρο) συνέλαβαν τον Ηρακλή Γκιώνη και τον Ζάχο Λυκόκα. Ο μπαμπάς μου προσευχόταν στο αναμμένο καντήλι του σπιτιού. Δεν κοιμήθηκε κανείς αυτό το βράδυ. Την επόμενη όλοι ρωτούσαν ποιος φυλακίστηκε και έκαναν το ισοζύγιο. Αυτό το βράδυ φυλάκισαν 35 άνδρες.\nΟι τρομοκρατικές επιδείξεις συνέχισαν μέχρι που τους δίκασαν αυτούς τους αθώους. Σε συγκέντρωση του λαού στο Καμπί μία Κυριακή, κάποιος από τους τοπικούς άρχοντες (από το Βούνο) εδήλωσε ότι το κράτος υποχρεώθηκε να κάνει αυτές τις πράξεις (φυλακίσεις) γιατί αλλιώς «θα καταντούσε να παίζουν χαρτιά με αυτό (το κράτος) οι Χειμαρριώτες».\nΗ λίστα με αυτούς που ψήφισαν μου έμεινε στα χέρια. Ήμουν τρομοκρατημένος και δεν ήξερα τι να την κάνω. Δεν ήθελα όμως να την εξαφανίσω. Έτσι,χωρίς να ρωτήσω κανέναν, ούτε τον μπαμπά μου αποφάσισα : Την αντέγραψα την λίστα καθαρά σε καινούργιο χαρτί και την έκρυψα πίσω στην εικόνα του Ιησού Χριστού της Επισκοπής. Αυτή η εκκλησία είναι κοντά στο σπίτι μου. Μετά από 21 χρόνια στην Αλβανία οι κομμουνιστές κατέστρεψαν τις εκκλησίες. Έφυγα απρόοπτα από το Φίερι όπου εργαζόμουν και κατοικούσα και πήγα στη Χειμάρρα για να προλάβω αυτήν την λίστα πριν πέσει στα χέρια τους. Δυστυχώς δεν πρόλαβα. Όταν έφτασα στην επισκοπή είχαν αφαιρεθεί όλες οι εικόνες. Η λίστα ήταν στα χέρια της Αλβανικής ασφάλειας. Το έμαθα από αυτά τα όργανα μετά από ένα χρονικό διάστημα, αφού με απείλησαν.\nΜετά από μακροχρόνιες και τυραννικές ανακρίσεις ήρθε η ημέρα του δικαστηρίου. Στα τέλη του Απριλίου 1946, στο μαγαζί του αείμνηστου Γιώργη Μπολάνου, άρχισε η δίκη παρωδία. Τους κατέκριναν τους Χειμαρριώτες για εσχάτη προδοσία κατά του κράτους και ως πράκτορες της Ελλάδος. Δικαστές, εισαγγελείς και δικηγόροι, όλοι στρατιωτικοί, αγράμματοι (τσομπάνοι) και χωρίς καμία γνώση του παγκόσμιου δικαίου και της νομικής πρακτικής.\nΟ μπάρμπα Ανδρέας (Δήμας) ήταν ο πρώτος κατηγορούμενος. Σε αυτό το δικαστήριο – παρωδία, ο μπάρμπα – Ανδρέας ύψωσε ακόμη περισσότερο το πατριωτικό του ανάστημα. Τα πήρε όλα εις βάρος του και δήλωσε κατηγορηματικά ότι όλοι οι άλλοι είναι αθώοι και δεν έκαναν καμία πράξη ούτε προπαγάνδα στους Χειμαρριώτες για την αποχή. Μάλλον όταν τους χτυπούσαν ενώπιον του οι βάρβαροι ανακριτές, ο μπάρμπα Ανδρέας φώναξε : «Αυτοί δεν φταίνε σε τίποτα, εγώ τα έκανα όλα, μόνον εμένα χτυπάτε».\nΤον Ανδρέα Δήμα τον δίκασαν εις θάνατο και στις 29-05-1946 τον εκτέλεσαν στην Πλατσερή, μερικά μέτρα κάτω από την γέφυρα του Λαμάνου, τον ντουφέκισαν και τον σκέπασαν με πέτρες σε ένα πολύ ρηχό μνήμα, πριν δώσει το πνεύμα του. Στις σκαφές που έκαναν τα παιδιά του το 1990-91 δεν βρέθηκε ίχνος από τα κόκκαλα του, αφού δεν τα είχαν σκεπάσει με χώμα. Αυτός που έδωσε το παν για τη Χειμάρρα και τον Ελληνισμό, δυστυχώς δεν μπόρεσε να πάρει ούτε δύο μέτρα γη για τον τάφο του.\nΠολλά χρόνια μετά, κάποιος αυτόπτης μάρτυρας από τους βαρβάρους εκτελεστές του έχει πει κάπου τα τελευταία λόγια αυτού του γενναίου άνδρα πριν την εκτέλεσή του : «Έλληνας είμαι και Έλληνας πεθαίνω. Ζήτω η Ελλάδα».\nΗ κόρη του η Αντιγόνη Χρήστου (Δήμα) σε ένα από τα πονεμένα ποιήματα της λέει :\nΤον πήγαν στην ερημιά\nζωντανό τον εξάπλωσανμε λιθάρια τον πλάκωσανζωντανός είναι θαμμένοςμε λιθάρια σκεπασμένοςφύλακας τον εφυλούσεο κακούργος δεν πονούσεαπό πάνω τον πατούσε,αυτός βαριά βογκούσενα μιλήσει δεν μπορούσεβοήθεια που να ζητούσεμε το ζόρι ξεψυχούσε.\nΔεύτερο στο δικαστήριο παρουσίασαν τον Ηρακλή Γκιώνη. Και ο μπάρμπα Ηρακλής ήταν γενναίος πατριώτης που αντιστάθηκε στους ανακριτές και δικαστές. Μπορεί να μην συμφωνούσε στα πάντα με τον μπάρμπα Ανδρέα αλλά έπραξε όπως απαιτούσε η εντιμότητα και ο πατριωτισμός του κάθε Χειμαρριώτη μαζί με την οικογένειά του και την δικολογία του. Το λέγω αυτό, όχι επειδή η διαφωνία είχε κάποιο όφελος, αλλά για να καταλάβουν οι σημερινοί Χειμαρριώτες ότι ο μπάρμπα Ηρακλής και οι άλλοι Χειμαρριώτες έχουν βάλει πάντοτε πάνω από όλα τα ιδανικά τους, τον πατριωτισμό τους, τη Χειμάρρα τους. Έχω τον λόγο για αυτούς τους Χειμαρριώτες σήμερα, που για μικροδιαφωνίες και μικροαντιθέσεις, απομακρύνονται από τον αγώνα, κατατάσσονται σε πολιτικές παρατάξεις που αρνιούνται τα δίκαια της Χειμάρρας και πράττουν κατά της Χειμάρρας.\nΚαι τον Ηρακλή Γκιώνη, το αλβανικό δικαστήριο τον δίκασε εις θάνατο. Το προεδρείο της αλβανικής βουλής του χάρισε τη ζωή, μετά από την αίτηση που έκανε η οικογένειά του, που την υπέγραψαν όλοι οι Χειμαρριώτες. Ο μπάρμπα - Ηρακλής πέρασε όλη τη ζωή του στις άγριες φυλακές στο Μπουρέλι και πέθανε λίγα χρόνια μετά την αποφυλάκισή του.\nΤον Δημήτρη Ανδρούτσο τον παρουσίασαν ως τρίτο και τον δίκασαν ισόβια (ο εισαγγελέας ζήτησε θάνατο). Έμεινε πολλά χρόνια φυλακή και πέθανε στη Χειμάρρα απομονωμένος από την «κοινωνία».\nΟι άλλοι που δικάστηκαν ισόβια ή και 20 χρόνια φυλάκιση είναι :\n- O Νίκο Κατσελάνος, ένας ψηλός και πανέξυπνος άνδρας. Όταν έκανε προπαγάνδα στους συγγενείς του για την αποχή στις ψήφους κάποιος του είπε ότι θα την πάθουμε. Ο μπάρμπα Νίκος απάντησε ότι δεν έχουν τι να μας κάνουν εάν είμαστε ενωμένοι. Ο συγγενής του είπε: «Εσύ θα την πάθεις» και αυτός του απάντησε «Στου διαβόλου τη μάνα να πάγω για το καλό της Χειμάρρας». Πέθανε στη φυλακή στο Μπουρέλι και τα παιδιά του πέρασαν ολόκληρη οδύσσεια για να του βρουν τα κόκκαλα.\n- Ο αείμνηστος Νίκος Κούτουλας που δεν παραδέχθηκε να μιλήσει αλβανικά στο δικαστήριο και ζήτησε μεταφραστή. Το δικαστήριο διακόπηκε και, αντίς για μεταφραστή, του έφεραν ένα έγγραφο που βεβαίωνε ότι κάποτε είχε πάει σε αλβανικό σχολείο. Αυτός τους απάντησε: «Δεν σας είπα δεν ξέρω αλβανικά. Σας είπα ότι θέλω μεταφραστή γιατί θα μιλήσω την μητρική μου γλώσσα». Πέθανε στη Χειμάρρατο 1944 ακλόνητος μόλον που η μοίρα του έδωσε και πολλά άλλα δυστυχήματα.\n- Ο Κίτσο Κόκκας ένας γενναίος Χειμαρριώτης και πολύ σκληρός στην υπεράσπιση του δικαίου και της πατρίδας. Πολλά χρόνια είχε ζήσει στην Κρήτη.\n- Ο Πύλιο Γκόρος ήταν ένας σοβαρός ολιγομίλητος και στωικός γέροντας. Τον Φυλάκισαν μαζί με τον γιό του Πέτρο. Πέθανε στη φυλακή στο Μπουρέλι και τα κόκκαλα του δεν βρέθηκαν. Ο Γιός του ο Πέτρος είναι ο μόνος που δεν ζει σήμερα από όλους αυτούς που συλλάβανε του 1946 στη Χειμάρρα για τις εκλογές.\nΜε ποινή γύρω στα δέκα χρόνια δικάστηκαν οι :\n- Ζάχο Λικόκας\n- Ζάχο Ράπος- Πάνο Κοκαβέσης- Δήμο Δημογιάννης (Πάνος)- Πύλιο Νεράντζης και- Μίλιο Πάνος ο οποίος αρχικά είχε δικαστει 30χρονια και 24/12/1946 η ποινη εγινε 20 ετη.\nΑκούστηκαν στο δικαστήριο πολλές παράλογες κατηγορίες. Π.χ το Ζάχο Λικόκα και Πύλιο Νεράντζη τους κατηγόρησαν ότι πήγαν στο Λογαρά και έκαναν σαμποτάζ κόβοντας τους αγωγούς των τηλεφώνων. Αυτοί οι δύο ήσαν υπερήλικες και δεν είχαν καμία δυνατότητα να κάμουν τέτοια πράξη. Ο μπάρμπα Ζάχος ο Λικόκας για να πάει από το σπίτι του στο καφενείο, έκανε μία ώρα γιατί ήταν άρρωστος. Όταν βγήκε από την φυλακή, αστειευόμενος κάποτε του είπα : «Πως μπόρεσες μπάρμπα Ζάχο να πας στο Λογαρά και να κόψεις τα σύρματα,». Μου απάντησε : «Τέτοιο ξεφτιλισμένο βασίλειο δεν υπάρχει πουθενά στον κόσμο παιδί μου».\nΜε μικρότερες ποινές και εξορία δικάστηκαν : Νικόλαος (Κόλλιας) Μπούρμπος, Θανάσης (Νάσιος) Κοκαβέσης, Αναστάσης (Τσάτσης) Γκιώκας, Νίκο Λικόκας, Στέφο Γκόρος, Πύλιο Μπολάνος, Πέτρο Γκόρος, Κήτσο Γ.Λαζάρης, Μίστο Ζώτος, Δαμιανός Μπολάνος, Σπύρο Χρήστος και άλλοι. Ας με συγχωρέσουν οι Χειμαρριώτες εάν έχω ξεχάσει κανέναν ή έχω κάνει κάποιο άλλο λάθος.\nΤην ημέρα που δόθηκε η απόφαση του δικαστηρίου, κάλεσαν τον λαό της Χειμάρρας έξω από την αίθουσα. Απαιτούσαν χειροκροτήματα από τον λαό, για αυτό είχαν μαζέψει πολλούς χαφιέδες. Ήθελαν να ακούσουν Χειμαρριώτες να λένε ότι το δικαστήριο ήταν δίκαιο. Σε ένα τέτοιο περιβάλλον ακούστηκε η φωνή νεαρής αμαζόνας από την Χειμάρρα, της Καλλιθέας Πύλιου Μπολάνου που φώναξε με μεγάλο θάρρος «Είναι αθώοι». Την ακολούθησαν και άλλοι Χειμαρριώτες φωνάζοντας το ίδιο. Έτσι οι χαφιάδες έκλεισαν μπροστά σε αυτό το τολμηρό και ηρωϊκό κοριτσάκι.\nΚλείνοντας αυτές τις σειρές, θέλω να πως δύο λόγια για μερικούς διανοούμενους Χειμαρριώτες, που κρυφοαλβανίζουν σήμερα, αλλά δεν έχουν το θάρρος να υπερασπιστούν ανοιχτά την αλβανική προπαγάνδα και λένε ότι όλα τα κακά που βρήκαν την Χειμάρρα από το κομμουνιστικό σύστημα, προέκυψαν από τις 2 Δεκεμβρίου του 1945, δηλαδή συμβουλεύουν τους συμπατριώτες τους να γίνουν ραγιάδες και να σκύβουν πάντα το κεφάλι. Όχι κύριοι, είναι λάθος αυτά που λέτε. Τους αλβανούς τους ενοχλεί η καταγωγή μας, θέλουν να μας αλλάξουν τα ιδανικά μας. Το ίδιο συμπεριφέρθηκαν στα 50 χρόνια και με άλλα χωριά της Χειμάρρας που ψήφισαν και με τα χωριά του Αυλώνα (Άρτα και Σβερνέτσι) ή της Πρεμετής που ψήφισαν. Και εκεί φυλάκισαν σκληρά και έκλεισαν τα Ελληνικά σχολεία. Απεναντίας αν υπάρχει σήμερα από την αλβανική πλευρά κάποιος σεβασμός για τους Χειμαρριώτες, αυτός είναι συνέχεια του χαρακτήρα των Χειμαρριωτών, που είναι ασυμβίβαστος με το δούλο, είναι συνέπεια της αντίστασης τους.\nΑναρτήθηκε από ΕΔΩ ΑΛΕΞΑΝΔΡΕΙΑ στις Κυριακή, Ιουλίου 23, 2017


Πώς να φορέσεις πλεκτό φόρεμα: looks & tips - The Cover\nΟι πιο σικ fashionista σου δείχνουν πώς να φορέσεις πλεκτό φόρεμα με στυλ και εμείς σου λέμε που θα βρεις τα καλύτερα για να αγοράσεις τώρα.\nΤο πλεκτό φόρεμα είναι ίσως το μοναδικό φόρεμα που φοράμε κατά τη διάρκεια της καραντίνας και σίγουρα ένα από τα κομμάτια που υπήρχαν προ πολλού στη ντουλάπα μας και θα υπάρχουν και μετά την καραντίνα. Είναι η πιο casual θηλυκή πρόταση για το χειμώνα και αναβαθμίζει κάθε casual look στιγμιαία, διατηρώντας την άνεση που χρειαζόμαστε το χειμώνα.\nΦέτος λοιπόν που όλα είναι διαφορετικά και ακόμη και το στυλ μας έχει επηρεαστεί από τις πρωτόγνωρες καταστάσεις που ζούμε, πώς μπορούμε να φορέσουμε αυτό το κομμάτι;\nΠώς να φορέσεις πλεκτά φορέματα το 2021\nΚαταρχάς, βλέπουμε τα πλεκτά φορέματα να παίρνουν μια λιγότερο casual μορφή. Σκίσιμο στο πόδι, cut outs, ανοιχτές πλάτες με αλυσίδες αλλά και πλεκτά φορέματα σε στυλ ζακέτας, αφαιρούν λίγο από το casual ύφος και το κάνουν ένα κομμάτι που -αν ήταν η εστίαση ανοιχτή- θα το φορούσαμε από το πρωί ως το βράδυ.\nΕάν δεν έχεις κάποιο από αυτά τα νέα σχέδια στην κατοχή σου, θα σου προτείναμε να αναβαθμίσεις αυτά που ήδη έχεις, συνδυάζοντας με τα πιο hot αξεσουάρ της σεζόν. Μια ζώνη αλυσίδα, ένα καλσόν με graphics, μια εντυπωσιακή μπότα είναι ο σίγουρος τρόπος να ξεφύγεις από τα συνηθισμένα και να δώσεις λίγο πιο επιμελημένο ύφος. Αν πάλι θέλεις να το φορέσεις με ακόμη πιο casual τρόπο, συνδύασε με ένα κολάν νέου τύπου, όπως είναι οι ριμπ υφές και οι flare γραμμές.\nExtra tip: αν θέλεις να επιμηκύνεις την σιλουέτα σου, συνδύασε το με καλσόν στο ίδιο χρώμα.\nΠου θα βρεις τα ωραιότερα πλεκτά φορέματα\nΕυτυχώς, έχουμε ήδη συντάξει έναν mini οδηγό αγορών για να σου πούμε: που θα βρεις πλεκτά φορέματα για να αναβαθμίσεις το στυλ σου. Αν θέλεις περισσότερη ποικιλία, κάνε κλικ εδώ και δες το section του H&M που φέτος έχει πολλά πλεκτά φορέματα. Ακόμη, πολλές οικονομικές επιλογές σε πολλά χρώματα θα βρεις στο Celestino, κάνοντας κλικ εδώ.\nΕτικέτες:THE LOOKΠΛΕΚΤΑ ΦΟΡΕΜΑΤΑΦΟΡΕΜΑΤΑ


Α ΛΑ ΓΚΡΕΚ - ΑΦΙΕΡΩΜΑΤΑ - Συνταγές - www.kritikes-geuseis.gr\nΟ Κωστής Κωστάκης και ο Γιάννης Πετρής ένωσαν την αγάπη τους για την παράδοση και γεννήθηκε το Α λα Γκρεκ.\nΈνα μικρό μαγαζί στο Χαλάνδρι που έχει καταφέρει μέσα σε λίγο καιρό να γίνει σημείο αναφοράς όχι μόνο της περιοχής αλλά και όλης της πόλης. Δημοσιογράφοι, ηθοποιοί, παρουσιαστές αλλά και απλός κόσμος επισκέπτονται καθημερινά για να γευτούν τα ανώτερης ποιότητας προϊόντα που προσφέρει.\nΟ Κωστής, Κρητικός, με καταγωγή από τη Βασιλική Λασιθίου, Σεφ στο επάγγελμα ανέλαβε το εργαστήριο και ο Γιάννης, με καταγωγή από την Άνδρο ψυχολόγος, ανέλαβε την επικοινωνία και την εξυπηρέτηση των πελατών.\nΚαθώς περνάς από το δρόμο της Αγίας Παρασκευής 65 στο Χαλάνδρι μια υπέροχη μυρωδιά σε τραβάει. Σαν υπνωτισμένος σε παρασύρει μέχρι που βρίσκεσαι στο κατώφλι ενός μικρού μαγαζιού με τέσσερα τραπεζάκια στην αυλή.\nΜυρωδιά από μέλι, κανελογαρύφαλλα, καβουρδισμένα αμύγδαλα, βούτυρα, μαχλέπια και μαστίχες. Θέλεις πραγματικά να μπεις μέσα, να απολαύσεις με τα μάτια σου και να γευτεί ο ουρανίσκος σου όλα αυτά τα μοναδικά που με τα αρώματα τους, σου έχουν ήδη ξεσηκώσει το μυαλό.\nΜπαίνεις μέσα, και ξαφνικά αντικρίζεις το αναπάντεχο.\nΈνας μικρός χώρος που σε ταξιδεύει σε μια άλλη εποχή, σε ένα άλλο μέρος…στη παλιά Κρήτη.\nΣτο δάπεδο, το παλιό ασπρόμαυρο ζωγραφιστό πλακάκι. Παντού ξύλινα ράφια με τα πλεχτά λευκά σεμέν. Όμορφα στολισμένα τα παλιά ζωγραφιστά πιάτα και τα σκαλιστά ποτηράκια με αυτό το πολύ λεπτό κρύσταλλο.\nΒαζάκια με διάφορες μαρμελάδες και γλυκά του κουταλιού. Χρωματιστά μπουκαλάκια με λικέρ. Βάζα γεμάτα με μυρωδάτα μπισκότα και βουτήματα. Σακουλάκια όμορφα δεμένα με διάφορα παξιμάδια. Σκαλιστές παλιές πιατέλες με ένα σορό γλυκά. Καλιτσούνια, σταφιδωτά, πατούδα, δίπλες, προζυμένια κουλουράκια. Πανεράκια γεμάτα καλομελωμένα ξεροτήγανα. Τσουρέκια που μοσχοβολούν μαχλέπι και μαστίχα, αλλά γεμιστά με σοκολάτα και αλλά ανοιχτά με γέμιση κρέμας. Ταψάκια με πίτες. Χορτόπιτες, τυρόπιτες με αυτό το κρατσανιστό φύλλο που το ακούς να σπάει σε κάθε κόψιμο. Ατομικές πίτες, μελιτζανόπιτες, χορτόπιτες, κρεατόπιτες, γαλατόπιτες, ταχινόπιτες, μαραθόπιτες. Γκιουσλεμέδες με κιμά ή με πατάτα. Και ένα σορό αλλά καλούδια.\nΌλα χειροποίητα. Όλα φτιαγμένα με αγάπη και μεράκι από τα χεράκια του Κωστή Κωστάκη. Από τις γεμίσεις, που είναι όλες οι πρώτες ύλες εξαιρετικές, μιας και παραλαμβάνει δυο φορές την εβδομάδα δέματα από την οικογένεια του από την Κρήτη. Μάραθα, τσιγαριστά χόρτα, τυριά, μέλια, πετιμέζι, ρακί και φυσικά παρθένο ελαιόλαδο. Μέχρι τα φύλλα για τις πίτες όπου χρησιμοποιεί αλεύρια από μικρές οικογενειακές επιχειρήσεις.\nΣτις τρις κάθε πρωί είναι εκεί για να φτιάξει τα προζύμια για τα τσουρέκια του, να ανοίξει τα φύλλα για τις πίτες, να φουρνίσει ώσπου να έρθει η ώρα να ξεχειλίσουν οι μυρωδιές.\nΌλες οι συνταγές παλιές Κρητικές…σχεδόν μυστικές. Από μικρό παιδί έμαθε να τυροκομεί και να κάνει λαδοτύρια και ξινομυζήθρες. Να μαζεύει χόρτα και να φτιάχνει εξαιρετικές χορτόπιτες, και όλα αυτά από την αγαπημένη του γιαγιά Φεβρωνία όπου τον έμαθε να αγάπα τη φύση, να σέβεται τα δώρα της, και να τα αξιοποιεί με τον καλύτερο τρόπο.\nΤο χαμόγελο, η καλή και φιλική διάθεση των δυο νέων είναι επίσης ένα χαρακτηριστικό αυτού του μικρού παράδεισου.\nΤο Α λα Γκρεκ είναι ένα μέρος που σίγουρα δεν θα επισκεφτείς μόνο μια φορά.\nA λα γκρεκ, Αγίας Παρασκευής 65, Χαλάνδρι, 211 0122071


Σος με μαγιονέζα και γιαούρτι | Πάνος Ιωαννίδης Chef\nΣΩΣ ΜΕ ΜΑΓΙΟΝΕΖΑ ΚΑΙ ΓΙΑΟΥΡΤΙ\nΛιώνουμε το σκόρδο με μια πρέσα σκόρδου.\nΣτη συνέχεια ψιλοκόβουμε τον άνηθο και τα φύλλα του δυόσμου.\nTIP: Το πόσο θα ψιλοκόψουμε τα μυρωδικά μας, εξαρτάται από το πόσο θέλουμε να «φαίνονται» μέσα στη σάλτσα.\nΠροσθέτουμε όλα τα υλικά σε ένα μπολ (μπασίνα) και με ένα σύρμα χειρός ή μια ξύλινη κουτάλα ανακατεύουμε, μέχρι να αναμειχθούν καλά.\nΡυθμίζουμε τα καρυκεύματα και σερβίρουμε αμέσως.\nΓια να ρυθμίσουμε τα καρυκεύματα, πρώτα δοκιμάζουμε και έπειτα αν χρειάζεται, προσθέτουμε αλάτι και πιπέρι ή ό,τι άλλο έχει η συνταγή. Στο τέλος δοκιμάζουμε ξανά.


Με όλα τα μέτρα ασφαλείας, ο Πολιτιστικός Σεπτέμβρης 2020 του Δήμου Παλλήνης – Από 7/9 έως 20/9 οι εκδηλώσεις – Τριήμερο μουσικό φεστιβάλ συγκέντρωσης τροφίμων.\nΤο πρόγραμμα περιλαμβάνει θεατρικές, μουσικές και εικαστικές εκδηλώσεις που θα ξεκινήσουν στις 7 Σεπτεμβρίου και θα ολοκληρωθούν στις 20 Σεπτεμβρίου 2020. Το πλήρες πρόγραμμα παρατίθεται στο τέλος του κειμένου.\nΜεταξύ άλλων, διοργανώνεται και ειδικό, τριήμερο, μουσικό φεστιβάλ, στις 11-12 και 13 Σεπτεμβρίου, με συναυλίες των Γιάννη Κότσιρα, Δήμητρα Μπουλούζου, Ορφέα Περίδη, Μανόλη Ανδρουλιδάκη και Ρένα Μόρφη, με σκοπό τη συγκέντρωση τροφίμων για το Κοινωνικό Παντοπωλείο του Δήμου Παλλήνης.\nΣε περίπτωση αδυναμίας ηλεκτρονικής έκδοσης εισιτηρίου, το κοινό μπορεί να κλείσει το εισιτήριο τηλεφωνικά, μέσω του 2107234567, και να το παραλάβει σε έντυπη μορφή από τα γραφεία του Πολιτιστικού Κέντρου Γέρακα (Κλειτάρχου&Αριστείδου-Γέρακα, τηλ. 2106619937) κάνοντας αναφορά στην κράτηση για παραλαβή του εισιτηρίου μέσω της Κοινωφελούς Επιχείρησης.\n1. Δευτέρα 7/9, 21.00, Ανοιχτό Θέατρο Πολιτιστικού Κέντρου Οινοποιείου Πέτρου: “Δυό πόρτες έχει η ζωή”-Αφιέρωμα στην Ευτυχία Παπαγιαννοπούλου. (Τραγούδι: Κώστας Χατζηχριστοδούλου. Μπουζούκι: Παντελής Γκόγκος. Κιθάρα:Βασίλης Χατζηλουκάς. Ερμηνεία-Σκηνοθεσία: Ασπασία Τζιτζικάκη).\n2. Τριήμερο Φεστιβάλ - 11, 12 , 13/09 –Ανοιχτός χώρος στάθμευσης Ανθούσας (έναντι PRAKTIKER)\n5) Σάββατο 19/9, Πρώην Αποθήκες Καμπά (ΚΕΕΤ). Εναρξη“Επετειακής Έκθεσης Συλλόγου Εικαστικών Μεσογαίας”. Διάρκεια έκθεσης: Απο 19/9 έως 3/10/2020. Ωράριο λειτουργίας: 18.00 έως 21.00. Επιμέλεια έκθεσης: Κατερίνα Παναγιωτάκη.\n6) Κυριακή 20/9, Ανοιχτό Θέατρο Πολιτιστικού Κέντρου Οινοποιείου Πέτρου, 20.30: “Χορεύοντας με τον Raidel-Ενα ταξίδι στην Κούβα”, μέσα απο τον φακό του Αλέξη Τσάφα. Μουσική: Seidel Borges Izquierdo, Julian Bernal, Pedro Fabian Cordova. Χορός: Omar Cuesta και Κωνσταντίνα Κουτσοκώστα. Με την συνεργασία της Κινηματογραφικής Λέσχης Παλλήνης.\nΕπιβάλλεται η σταδιακή είσοδος και έξοδος ανά σειρά και η σταδιακή άφιξη του κοινού, με ώρα προσέλευσης 60 λεπτά πριν την έναρξη της κάθε εκδήλωσης.\nΗ είσοδος γίνεται από την λεωφόρο Ντραφίου (έναντι καταστήματος praktiker–Ανθούσας).